title: Vakuutuslääkäri

text: Vakuutuslääketieteen erityispätevyyden saaneen lääkärin tulee olla perehtynyt vakuutuslääketieteeseen liittyvään teoreettiseen tietoon ja alan sisäisiin menettelytapoihin, kyetä toimimaan itsenäisenä asiantuntijalausunnon antajana käytännön ratkaisutoiminnassa sekä kyetä toimimaan asiantuntijana alan tiedotus- ja koulutustehtävissä.


title: Vakuutuslääkäri

text: Vakuutuslääketieteen asiantuntijoita työskentelee Suomessa pääasiassa lakisääteisten vakuutusten, kuten sairausvakuutuksen, työeläkevakuutuksen, työtapaturmavakuutuksen, liikennevakuutuksen ja potilasvakuutuksen parissa.


title: Vakuutuslääkäri

text: Aro, Timo & Huunan-Seppälä, Antti & Kivekäs, Jukka & Tola, Sakari & Torstila, Ilkka (toim.) (1999) Vakuutuslääketiede. Helsinki: Kustannus Oy Duodecim.


title: Vakuutuslääkäri

text: Havu, Timo & Juntunen, Juhani. 2002. Lääkäri tuomarina - lääkärijäsenen roolista toimeentuloturvan muutoksenhakuelimissä. Lakimies 4/2002. s. 611.


title: Vakuutuslääkäri

text: Sosiaali- ja terveysministeriö - Etuuksien ja korvauksien hakeminen -teemasivustusto.


title: Vakuutuslääketiede

text: Vakuutuslääketiede on oppiala, jossa lääketieteellistä tietoa ja kokemusta sairauksien syntymekanismeista, seurauksista ja hoidoista sovelletaan sosiaalivakuutuksen ja yksityisen henkilövakuutuksen oikeudellisiin käsitteisiin.


title: Vakuutuslääketiede

text: Vakuutuslääketiedettä tarvitaan, kun vakuutuslaitokset tekevät päätöksiä, jotka liittyvät etuuden tai korvauksen hakijan terveydentilaan.


title: Vakuutuslääketiede

text: Keskeiset vakuutuslääketieteelliset kysymykset koskevat työ- ja toimintakyvyn, syy-yhteyden, riskin ja haitan arviointia. Nämä arviointikohteet painottuvat eri tavoin eri vakuutuslaeissa.


title: Vakuutuslääketiede

text: Yleisimmät vakuutuslajit, joissa tarvitaan vakuutuslääketiedettä, ovat työeläkevakuutus, henkivakuutus, liikennevakuutus, tapaturmavakuutus, sairauskuluvakuutus sekä yleinen sairausvakuutus. Vakuutuslääketieteen asiantuntemusta tarvitaan myös muissa vakuutuslajeissa, kuten potilasvakuutuksessa, matkavakuutuksessa ja vastuuvakuutuksessa.


title: Vakuutuslääketiede

text: Vakuutuslääketieteellistä asiantuntemusta tarvitaan uusien korvausjärjestelmien luomisessa ja kehittämisessä. Lisäksi vakuutuslääketiedettä tarvitaan näihin eri vakuutuslajeihin liittyvässä muutoksenhaussa.


title: Vakuutuslääketiede

text: Eri vakuutuslajien erilaiset tarkoitukset, lakitekstien sanamuodot ja tulkinnat vaativat lääketieteelliseen tietoon perustuvaa harkintaa. Vakuutuslääketieteen tehtävänä on lakisääteisissä vakuutuksissa arvioida, onko vakuutetulla oikeus laissa määriteltyyn etuuteen tai korvaukseen. Yleensä etuuden myöntämisedellytykset eivät ole ainoastaan lääketieteellisiä, vaan ratkaisua tehtäessä otetaan huomioon myös muita seikkoja, kuten esimerkiksi etuudenhakijan ikä ja työ.


title: Vakuutuslääketiede

text: Käytännössä vakuutuslääketiede on monien lääketieteen erikoisalojen osaamisen soveltamista vakuutussopimuksen solmimisen, korvattavuuden ja hylkäyspäätösten perusteiden juridiikkaan. Vakuutuslääketiede toimiikin lääketieteellisen tiedon, sosiaalipolitiikan, vakuutusmatematiikan, juridiikan ja talouselämän välimaastossa.


title: Vakuutuslääketiede

text: Vakuutuslääketieteen erityispätevyys on osa Suomen Lääkäriliiton erityispätevyysjärjestelmää, jonka tarkoituksena on tukea jäsenistön täydennyskoulutusta ja ammatillista kehittymistä.


title: Vakuutuslääketiede

text: Vakuutuslääketieteeseen pätevöityjiltä vaaditaan tehtävään soveltuva erikoislääkäritutkinto, vähintään 3 vuotta käytännön palvelua puolipäivätoimisessa vakuutuslääkärin työssä, vähintään 60 tuntia teoreettista kurssimuotoista koulutusta, alan kirjallisuuteen perehtymistä sekä osallistumista päättökeskusteluun. Erityispätevyyden suorittaminen tapahtuu tutorin kanssa laaditun koulutussuunnitelman mukaan.


title: Vakuutuslääketiede

text: Vakuutuslääketieteen erityispätevyyden saaneen lääkärin tulee olla perehtynyt vakuutuslääketieteeseen liittyvään teoreettiseen tietoon ja alan sisäisiin menettelytapoihin, kyetä toimimaan itsenäisenä asiantuntijalausunnon antajana käytännön ratkaisutoiminnassa sekä kyetä toimimaan asiantuntijana alan tiedotus- ja koulutustehtävissä.Suomen Lääkäriliitto hyväksyi vakuutuslääketieteen erityispätevyyteen oikeuttavan koulutusohjelman keväällä 1994.


title: Vakuutuslääketiede

text: Vakuutuslääkäri


title: Vakuutuslääketiede


title: Vakuutuslääketiede

text: Lääkärilehti 11/1994: Vakuutuslääketieteen erityispätevyys uusi jatkokoulutusohjelma.


title: Vakuutuslääketiede

text: Lääkärilehti 50/1995: Miksi vakuutuslääketiedettä tarvitaan?


title: Vakuutuslääketiede

text: Suomen Lääkäriliitto


title: Herbert Plumer

text: Herbert Charles Onslow Plumer, Plumerin 1. varakreivi (13. maaliskuuta 1857 Torquay – 16. heinäkuuta 1932 Lontoo) oli brittiläinen sotamarsalkka, joka palveli komentajana ensimmäisessä maailmansodassa.


title: Herbert Plumer

text: Pulmer kävi Etonin sisäoppilaitoksen ja aloitti vuonna 1876 sotilasuransa 65. jalkaväkirykmentin aliluutnanttina. Hän yleni vuonna 1900 everstiksi, 1902 kenraalimajuriksi, 1908 kenraaliluutnantiksi ja 1915 kenraaliksi, minkä ohella hänet aateloitiin 1906. Toisessa buurisodassa Plumer johti jalkaväkikolonnaa ja osallistui piiritetyn Mafekingin vapautukseen. Sittemmin hän toimi prikaatin- ja divisioonankomentajana sekä vuodesta 1911 Britannian kotijoukkojen komentajana. Ensimmäisessä maailmansodassa Plumer nimitettiin toukokuussa 1915 länsirintamalle sijoitetun Britannian toisen armeijan komentajaksi, ja hän johti sitä seuraavat kaksi vuotta Flanderin Ypresissä. Kuuluisin hänen johtamansa operaatio oli 7. kesäkuuta 1917 brittien hyökkäyksellä käynnistynyt Messinesin taistelu. Tarkoin suunniteltu hyökkäys alkoi 19 miinan valtavalla räjäytyksellä, jonka on sanottu aiheuttaneen siihen mennessä voimakkaimman ihmisen tuottaman äänen. Operaatio oli menestys, sillä hyökkäyksen tavoitteet saavutettiin nopeasti vähäisin tappioin. Sen jälkeen Plumer siirrettiin Hubert Goughin tilalle johtamaan huonosti sujunutta Passchendaelen hyökkäystä. Plumer onnistui kääntämään tämänkin taistelun jonkinlaiseksi menestykseksi, mutta tällä kertaa tappiot olivat hyvin suuret.


title: Herbert Plumer

text: Plumer siirrettiin marraskuussa 1917 Italiaan 14. armeijakunnan komentajaksi, tarkoituksenaan palauttaa järjestys rintamalle italialaisten kärsittyä katastrofaalisen tappion Caporetton taistelussa. Maaliskuussa 1918 hän palasi länsirintamalle, jossa komensi toista armeijaa sodan loppuun asti. Hänen joukkonsa joutuivat torjumaan saksalaisten suurhyökkäystä keväällä 1918. Sodan päätyttyä Plumer toimi joulukuusta 1918 huhtikuuhun 1919 Britannian miehitysjoukkojen komentajana Reinillä. Vuonna 1919 hänet ylennettiin sotamarsalkaksi ja hänestä tehtiin paroni "Plumer of Messines and Bilton". Vuosina 1919–1924 hän toimi Maltan sotilaskuvernöörinä ja ylipäällikkönä, ja vuodesta 1925 korkeana edustajana ("High Commissioner") Palestiinassa. Eläkevuosinaan Plumer toimi aktiivisesti parlamentin ylähuoneessa. Hänet korotettiin vuonna 1929 varakreiviksi.


title: Herbert Plumer

text: Plumer johti vuonna 1927 Ypresiin pystytetyn Meninin portin paljastustilaisuutta. Hän kuoli vuonna 1932 ja hänet haudattiin Westminster Abbeyyn.


title: Xianfeng

text:
Keisari Xianfeng (, alkuperäiseltä nimeltään Aisin-Gioro I Ju, myös Yizhu, Ven-Tsung tai Hien-fung (17. heinäkuuta 1831 – 22. elokuuta 1861 oli mantšulaisen Qing-dynastian yhdeksäs hallitsija ja seitsemäs tähän dynastiaan kuulunut Kiinan keisari,
joka hallitsi vuosina 1850–1861.


title: Xianfeng

text: Yizhu oli keisari Daoguangin neljäs poika ja syntyi vuonna 1831 keisarillisessa kesäpalatsissa 8 kilometriä Pekingin muureista koilliseen. Hänen äitinsä oli keisarillinen puoliso Quan (全貴妃), joka kuului mantšulaisen Niuhuru-klaaniin ja josta vuonna 1834 tehtiin keisarinna. Kuolemansa jälkeen hänen tunnettiin nimellä Keisarinna Xiaoquancheng (孝全成皇后).


title: Xianfeng

text: Yizhu tuli tunnetuksi hyvistä kirjallisuuden ja hallinnon taidoistaan, joissa hän ylitti useimmat veljensä, mikä teki hänen isäänsä, keisari Daoguangiin suuren vaikutuksen, ja sen vuoksi tämä valitsi hänet seuraajakseen.


title: Xianfeng

text: Yizhu nousi isänsä seuraajana valtaistuimelle vuonna 1850, vain 19-vuotiaana ja siis jokseenkin nuorena keisariksi. Siihen aikaan Qing-dynastiaa olivat kohdanneet monet sekä sisäiset että uudet haasteet. Yizhun omaksuna hallitsija- ja aikakausinimi Xianfeng (咸丰/咸豐), joka merkitsee "yleismaailmallista menestystä", ei vastannut Kiinan tuolloista tilannetta.


title: Xianfeng

text: Vuonna 1850 alkoi sarja kansannousuja, jotka olivat vähällä tuhota dynastian. Taiping-kapina alkoi joulukuussa 1850, jolloin Hung Hsiu-tšuan, hakkalainen synkretistisen kristillisen lahkon johtaja, voitti paikalliset sotavoimat, jotka oli lähetetty hajottamaan hänen seuraajansa. Hong julisti perustetuksi Taipingin taivaallisen kuningaskunnan, ja kapina levisi hyvin nopeasti moniin maakuntiin. Seuraavana vuonna Pohjois-Kiinassa alkoi Nien-kapina. Toisin kuin kristityillä Taipingeilla, Nien-kapinallisilla ei ollut selvää poliittista ohjelmaa, mutta ratsuväkeen perustuvien sotajoukkojensa suuren liikkuvuuden vuoksi heistä tuli vakava uhka Pekingille. Jouduttuaan kahden voimakkaan kapinallisryhmän väliin Qing-dynastia kärsi toistuvia tappioita. Myös miaot nousivat vuonna 1854 kapinaan kiinalaisvaltaa vastaan ja saivat asuinseuduillaan aikaan hävitystä, kunnes heidän kapinansa vuonna 1873 lopullisesti kukistettiin. Vuonna 1856 Qing-dynastian yritys vallata Nanking takaisin epäonnistui, ja Yunnanissa alkoi Panthay-kapina.


title: Xianfeng

text: Samaan aikaan, vuonna 1856 eräästä aluksi vähäisestä tapauksesta rannikolla sai alkunsa toinen oopiumisota. Brittiläiset ja ranskalaiset joukot hyökkäsivät kiinalaisia vastaan rannikolla lähellä Tianjinia ja yrittivät pakottaa Qing-hallituksen neuvotteluihin. Jalkavaimonsa Yin (懿貴妃, myöhemmän leskikeisarinna Cixi vaikutuksesta Xianfeng uskoi Kiinan ylivoimaisuuteen eikä suostunut brittien ja ranskalaisten vaatimuksiin. Hän lähetti prinssi Gongin erinäisiä kertoja neuvottelemaan, mutta välit katkesivat kokonaan, kun brittien diplomaattinen edustaja Harry Parkes vangittiin neuvottelujen aikana 18. syyskuuta.


title: Xianfeng

text: Brittiläiset ja ranskalaiset maahantunkeutujat kohtasivat Sengge Rinchenin mongolialaiset ratsujoukot 18. syyskuuta lähellä Zhangjiawania. Seuraavina päivinä he kuitenkin pääsivät lähelle Pekingiä, Tongzhoun piirikuntaan. Palikaon taistelussa 21. syyskuuta brittien ja ranskalaisten keskitetty tykistötuli tuhosi kokonaan Sengge Rincchenin 10 000 eskadroonaa, joihin kuuluivat mongolien parhaat ratsujoukot, ja 6. lokakuuta maahantunkeutujat saapuivat Pekingiin.


title: Xianfeng

text: 18. lokakuuta 1860 nämä länsimaiset sotajoukot ryöstivät ja polttivat Qīngyī Yuán'in ja Yuánmíng Yuán'in keisarilliset kesäpalatsit. Kun Xianfeng oli saanut tiedon tapahtuneesta, hänen terveydentilansa heikkeni nopeasti.


title: Xianfeng

text: Xianfengin hallitukaudella Kiina myös menetti Venäjälle osan Mantšuriaa, ensin Amurin pohjoispuoliset alueet vuonna 1858 sekä kaksi vuotta myöhemmin Ussurin itäpuoliset alueet.


title: Xianfeng

text: Samaan aikaan kun eurooppalaisten valtojen kanssa käytiin neuvotteluja, keisari Xianfeng ja hänen keisarillinen hovinsa pakeni Chengden (Jehol)in pohjoiseen palatsiin vuotuiselle keisarilliselle metsästysretkelle. Kun Xianfengin terveydentila huononi, myös hänen kykynsä hallita heikkeni, ja kilpailevat aatteet hovissa johtivat kahden eri puolueen syntyyn. toista niistä johtivat rikas mantšu Sushun, prinsessa Yi ja Zheng, toista kenraali Ronglun ja Kahdeksan lippukunnan tukemana keisarin jalkavaimo Yi, myöhempi leskikeisarinna Cixi.


title: Xianfeng

text: Xianfeng kuoli 22. elokuuta 1861 keisarillisessa kesäpalatsissa Chengdessä, 230 kilometriä koilliseen Pekingistä. Lyhyen elämänsä aikana hän oli osoittautunut liian myöntyväiseksi. Häntä seurasi keisarina hänen kuusivuotias poikansa Zaichun, keisari Tongzhi. Päivää ennen kuolemaansa Xianfeng oli kutsunut Sushunin kannattajajineen sairasvuoteensa ääreen ja antanut heille keisarillisen määräyksen, joka koski hallitusvallan käyttöä nuoren keisarin ollessa alaikäinen. Siinä neljä hallitsijasuvun jäsentä (Yin prinssi Zauyian, Zhengin prinssi Duanhua, Jingshou ja Sushan) sekä neljä ministeriä (Muyin, Kuangyuan, Du Han ja Jiao Youying) määrättiin jäseniksi uuteen holhoojahallitukseen, jonka oli autettava nuorta keisaria. Perinteisen tavan mukaan keisarin kuoleman jälkeen sijaishallitsijoiden oli kuljetettava hänen ruumiinsa pääkaupunkiin. Keisarinna sekä keisarin jalkavaimo Yi, jotka molemmat saivat leskikeisarinnan arvonimen, matkustivat heidän edellään Pekingiin ja toimeenpanivat vallankaappauksen, jossa Sushun syrjäytettiin sijaishallitsijan asemasta. Yi, joka leskikeisarinnana tunnetaan paremmin nimellä Cixi, toimi Kiinan tosiasiallisena hallitsijana seuraavat 47 vuotta.


title: Xianfeng

text: Keisari Xianfeng haudattiin Itäisiin Qing-hautoihin (清東陵), 125 kilometriä itään Pekingistä, Dinglingin mausoleumikompleksiin.


title: Xianfeng

text: Xianfengin hallitsijakaudella Qing-dynastian alamäki jatkui. Kapinat, jotka alkoivat hänen hallitsijakautensa ensimmäisenä vuonna, päättyivät vasta hänen seuraajansa Tongzhin aikana ja johtivat miljoonien ihmisten kuolemaan. Xianfengin oli myös suostuttava brittien ja ranskalaisten vaatimuksiin ja heidän yrityksiinsä laajentaa kauppaa Kiinassa. Isänsä Daoguangin tavoin myöskään Xianfeng ei juuri ymmärtänyt eurooppalaisia ja heidän ajatusmaailmaansa. Sen sijaan, että länsimaalaiset usein pitivät eri kansakuntia yhdenvertaisina, joiden oli yhtä lailla kunnoitettava kansainvälisiä normeja, Xianfeng piti ei-kiinalaisia, muun muassa eurooppalaisia, alempiarvoisina ja piti heidän pyyntöään yhdenvertaisesta kohtelusta loukkauksena. Kun eurooppalaiset ehdottivat konsuliedustuksen perustamista Kiinaan, Xianfeng torjui ajatuksen välittömästi.


title: Xianfeng

text:
Toisen oopiumisodan aikana Xianfeng ei myöskään suostunut eurooppalaisten pyyntöihin tavata hänet. Eläessään hän ei ollut tavannut yhtään ulkomaista arvohenkilöä.
jonka synnytti jalosukuinen puolisi Mei.


title: Syke (televisiosarja)

text: Syke on vuodesta 2014 esitetty suomalainen draamasarja, jonka tapahtumat sijoittuvat suurkaupungin keskussairaalan traumaosastolle. Sarjan ensimmäisillä kausilla keskityttiin neljän sairaalassa työskentelevän hoitajan elämään työssä ja vapaa-ajalla. Neljännellä tuotantokaudella sarjan tapahtumat laajenivat myös sairaalan ulkopuolelle, kun näytettiin kuinka potilaita haetaan ambulanssilla sairaalaan. Vuonna 2018 julkaistavalla viidennellä tuotantokaudella tapahtumat laajenevat entisestään seuraamaan koko traumaosaston toimintaa. Sarjan jokaisessa jaksossa nähdään kaksi–kolme potilasta, joiden tarinat limittyvät sairaanhoitajien yksityiselämään.


title: Syke (televisiosarja)

text: Sarjan pääosissa näyttelevät Lena Meriläinen, Iina Kuustonen, Tiina Lymi ja Leena Pöysti. Pääroolien näyttelijöiden lisäksi sarjassa näyttelevät keskeisissä osissa muun muassa Jarkko Niemi, Matti Ristinen ja Antti Luusuaniemi.


title: Syke (televisiosarja)

text: Vuosina 2014-2017 sarjaa esitti Yle TV2, mutta vuonna 2018 esitettävästä viidennestä kaudesta alkaen sen oikeudet omistaa Nelonen Media. Kaudet 1-4 ovat edelleen nähtävissä Yle Areena-suoratoistopalvelussa.


title: Syke (televisiosarja)

text: Sarjan idean on luonut Petja Peltomaa. Peltomaa toimi myös sarjan pääkäsikirjoittajana kolmella ensimmäisellä tuotantokaudella sekä jälleen viidennellä kaudella. Sarjan työnimiä olivat "Sisar hento valkoinen" ja "Veitsenterällä".


title: Syke (televisiosarja)

text: Ylen draamapäällikkö ja sarjan sisällön kehittäjä Olli Tola asetti ennen sarjan alkua sille 500 000 katsojan jaksokohtaisen tavoitteen. Ensimmäisellä tuotantokaudella 500 000 katsojan raja ylittyi ensimmäisen (29. lokakuuta 2014) ja neljännen (19. marraskuuta 2014) jakson televisioensiesityksessä. Ensimmäisellä ja toisella tuotantokaudella keskikatsojamäärä kaikkine televisioesityksineen oli yli 900 000 ja Yle Areenan katseluluku jaksoa kohti oli keskimäärin 165 000. Sarjan ensimmäinen osa on Yle Areenan katsotuin draamasarjan jakso yli 200 000 käynnistyksellään. Syke on ollut Yle Areenan kaikkien aikojen katsotuin ohjelma vuoteen 2018 mennessä.


title: Syke (televisiosarja)

text: "Syke" on kuvattu pääosin helsinkiläisessä studiossa, johon sarjan 360-asteiset lavasteet on rakennettu. Ennen sarjan lokakuussa 2013 alkaneita kuvauksia, pääroolien näyttelijät kävivät perehdytyskursseilla, jossa he muun muassa opettelivat sairaalan laitteiden käyttöä sekä tekemään pieniä toimenpiteitä. Kuvauksia varten tilattiin Britanniasta irtoihoa, -suolia, -silmiä, sydän sekä jalkoja ja verta. Kuvauksia varten sisäelimiä on tehty silikonilla päällystetystä vaahtomuovista ja sydämiä hyytelöllä täytetyistä kondomeista. Sisäelimien tekoon on käytetty myös muun muassa jauhelihaa, ilmapalloja, sukkahousuja ja pehmoista muovia olevia letkuja. Kuvauksissa on käytössä myös uutta leikkaus- ja hoitotekniikkaa, kuten leikkausrobotteja.


title: Syke (televisiosarja)

text: Kymmenosaisen ensimmäisen tuotantokauden ohjasi Joona Tena. Toisella kaudella ohjaajaksi vaihtui Aleksi Mäkelä. Kolmannella kaudella ohjaajana toimi Taavi Vartia. Neljännen kauden kaksi ensimmäistä jaksoa ohjasi Jäppi Savolainen ja loput kahdeksan Aleksi Mäkelä.


title: Syke (televisiosarja)

text: Kolmas kausi voitti yleisöäänestyksessä vuoden 2016 parhaan televisio-ohjelman Kultaisen Venlan.


title: Syke (televisiosarja)

text: "Sykkeen" neljä ensimmäistä tuotantokautta esitettiin vuosina 2014–2017 Yle TV2:lla ja Yle Areenassa. Neljännen kauden jälkeen Yle ilmoitti, että sarjan esittäminen päättyy heidän kanavillaan. Yle Draaman päällikön Jarmo Lampelan mukaan päätös perustui pohjoismaisten julkisen palvelun kanavien periaatteeseen, että kolmesta neljään tuotantokautta on pitkä ikä draamasarjalle.


title: Syke (televisiosarja)

text: Tuotantoyhtiö Yellow Film & TV kuitenkin jatkoi neuvotteluita sarjan jatkumisesta toisella kanavalla Ylen päätöksen jälkeen. Maaliskuussa 2018 tiedotettiin, että "Sykkeen" tulevat tuotantokaudet tullaan julkaisemaan marraskuusta 2018 alkaen maksullisessa Ruutu+-palvelussa. Ruudussa tullaan tulevien vuosien aikana julkaisemaan useampi uusi tuotantokausi ja Nelonen Median televisiojohtaja Ville Toivosen mukaan ne tullaan esittämään ”tasaisemmin läpi vuoden”. Heinäkuun 2018 ja maaliskuun 2019 välillä kuvataan sarjan viides ja kuudes tuotantokausi. Ville Toivosen mukaan "Syke" on Nelonen Median historian suurin rahallinen panostus yhteen tuotteeseen.


title: Syke (televisiosarja)

text: Viidennelle tuotantokaudelle sarjan lavasteiden määrä kaksinkertaistui, kun sarjan tapahtumapaikkojen määrää kasvatettiin ja ensimmäistä kertaa sarjassa nähdään muun muassa sairaalan ruokala. Viidennen tuotantokauden kuvaukset alkoivat heinäkuussa 2018 ja sen ensimmäinen jakso julkaistiin Nelosen maksullisessa Ruutu+-suoratoistopalvelussa 16. marraskuuta 2018. Uudella kaudella jatkavat kaikki sarjan aiemmat päänäyttelijät: Iina Kuustonen (Iiris), Leena Pöysti (Johanna), Tiina Lymi (Marleena), Lena Meriläinen (Lenita), Antti Luusuaniemi (Max), Matti Ristinen (Ilmari) sekä Jarkko Niemi (Holopainen).


title: Syke (televisiosarja)

text: Uusina hahmoina esiintyvät Valtteri Lehtisen ja Senna Vodzogben esittämät vastavalmistuneet sairaanhoitajat Leevi ja Zahra, Janne Saarisen esittämä ensihoitajaharjoittelija Nikke, Amelie Blaubergin esittämä lähihoitaja Aino sekä Sanna Stellanin esittämä psykiatri Ella, Sebastian Rejmanin esittämä akuuttilääkäri Jesse ja sairaalaklovni Santtua esittävä Jenni Banerjee.


title: Syke (televisiosarja)

text: Viidennellä kaudella jaksojen rakennetta muutettiin merkittävästi. Viidennellä kaudella on 40 noin 21 minuuttia kestää jaksoa, jotka muodostavat kymmenen kokonaisuutta. Ylellä esitetyt kaudet sisälsivät kymmenen 48 minuutin pituista jaksoa.


title: Syke (televisiosarja)

text: Huhtikuussa 2015 Helsingin Sanomat uutisoi ruotsalaisen ja brittiläisen tuotantoyhtiön ostaneen "Sykkeen" optio-oikeudet. Ohjelman ulkomaisia oikeuksia myy Eccho Rights nimellä "Nurses".


title: Syke (televisiosarja)

text: Saksalainen ProSiebenSat.1 on hankkinut sarjan esittämisoikeudet. Sarja tultaneen esittämään Sat.1 Emotion -maksukanavalla.


title: Syke (televisiosarja)

text: Maaliskuussa 2016 tiedotettiin ruotsalaisen TV4-kanavan ostaneen sarjan remake- eli uudelleentuontanto-oikeudet."Syrror"-niminen sarja esittiin Ruotsissa syksyllä 2016. Aftonbladet-lehti kuitenkin kertoi ruotsalaisten terveydenhoitoalalla työskentelevien pettyneen sarjan toteutukseen, joka heidän mukaan antoi väärän kuvan sairaala-arjesta ja samalla vääristelleen totuutta.


title: Syke (televisiosarja)

text: Viron yleisradioyhtiö ERR esittää sarjaa ETV-kanavallaan nimellä "Pulss".


title: Janne Kontkanen

text: Janne Kontkanen on suomalainen tekniikan tohtori, joka palkittiin teknisellä Oscarilla vuonna 2014 yhdessä neljän muun henkilön kanssa deep compositing -teknologioiden ja -työnkulkujen kehittämis-, prototypointi- ja edistämistyöstä.


title: Janne Kontkanen

text: Kontkanen kirjoitti ylioppilaaksi savonlinnalaisesta Talvisalon lukiosta 1993. Tohtoriksi hän väitteli Otaniemen teknillisestä korkeakoulusta. Kontkanen työskenteli yhdysvaltalaisessa DreamWorks-elokuvayhtiössä reilut neljä vuotta vuodesta 2007 lähtien, minkä jälkeen hän on toiminut Googlen 3D-karttayksikössä.


title: Morhovo

text: Morhovo () on maalaiskunta ja sen keskuskylä Novgorodin alueen Holmin piirissä Venäjällä. Se sijaitsee 18 kilometriä Holmista kaakkoon. Kylässä on 192 ja kunnassa 706 asukasta (vuonna 2012).


title: Morhovo

text: Morhovon kunnan pinta-ala on 442 neliökilometriä. Se rajoittuu lännessä Holmin piirin Krasnyi Borin sekä pohjoisessa Holmin ja Togodin kuntiin ja idässä ja etelässä Tverin alueeseen. Seutu kuuluu Valdain ylängön reuna-alueeseen.


title: Morhovo

text: Keskuskylän lisäksi kuntaan kuuluu Mirnyin asutus ja 61 kylää: Alešnja, Batutino, Bobjathino, Bogdanovo, Boldaševo, Bolšoje Jelno, Brednjagi, Budkovo, Davydovo, Dubrovo, Galyženki, Gorodetskoje, Horošejevka, kaksi Ivanovskojeta, Karelkino, Klenovets, Kliny, Ljalino, Malašovo, Malihovo, Maloje Jelno, Merkuševo, Netšajevo, Novosjolki, Orlovo, Osinovka, Osipovo, Ostsy, Ovsjannikovo, Patrihovo, Podberezje, Podbereznikovo, Podmolodje, Pogost, Poretšje, Potepalovo, Prijut, Purygino, Pustoška, Samohvalovo, Šavrinka, Šeršnevo, Silagino, Solomnitsa, Solovji, Sotovo, Staroje, Stehnovo, Štšenki, Štšulakino, Švaino, Syrmolotovo, Tuhomitši, Vasiljovo, Zaborinka, Zagorje, Zahod, Zaitsy, Zamošje ja Zehny. Toiseksi suurin asutuskeskus on alle 150 asukkaan Tuhomitšy. 21 kylässä ei ole lainkaan vakituista asutusta.


title: Morhovo

text: Morhovosta on maantieyhteys Holmiin ja Tverin alueen Ploskošiin. Paikallisista elinkeinoista tärkeimpiä ovat julkiset palvelut sekä maa- ja metsätalous. Puunhankintaa harjoittaa viisi yksityisyrittäjää. Maataloutta edustaa joukko yksityistiloja sekä asukkaiden palstaviljelmät. Kunnassa toimii lastentarha, peruskoulu, kaksi kerhotaloa, kolme kirjastoa, kaksi lääkintäasemaa ja neljä postikonttoria. Vähittäiskaupasta vastaa piirin kulutusosuuskunta.


title: Robert Napier

text: Robert Cornelius Napier, paroni Napier of Magdala (6. joulukuuta 1810 Colombo, Ceylon – 14. tammikuuta 1890 Lontoo) oli brittiläinen sotamarsalkka. Hän loi pääosan urastaan Brittiläisessä Intiassa ja osallistui useisiin siirtomaasotiin.


title: Robert Napier

text: Robert Napierin isä oli Ceylonilla tykistöupseerina palvellut majuri Charles Fredrick Napier. Robert Napier kävi Itä-Intian kauppakomppanian sotilaskoulun Addiscombessa ja valmistui insinööriupseeriksi. Hän aloitti sotilasuransa vuonna 1826 Bengalissa, mutta siirtyi kaksi vuotta myöhemmin Kalkuttaan. Vuodesta 1831 hän johti Jumnajoen itäisen kastelukanavan rakennustöitä. Napier täydensi insinööriopintojaan Euroopassa 1836–1839. Palattuaan Intiaan hän oli perustamassa brittiläisen siirtokuntaa Darjeelingiin 1839–1842 sekä sotilasasemaa Ambalaan 1842. Ensimmäisessä sikhisodassa 1845–1846 Napier palveli Sutlejin armeijan insinöörikunnan johdossa. Hän osallistui Mudkin, Sobraonin sekä Firoz Shahin taisteluihin, ja valtasi 1846 Kangran linnakkeen. Sodan jälkeen hän toimi Lahoreen nimitetyn brittiläisen edustajan teknisenä neuvonantajana. Toisessa sikhisodassa 1848–1849 Napier johti Multanin piiritystä ja osallistui Gujaratin taisteluun sekä sodan viimeiseen operaatioon Attockissa. Tämän sodan jälkeen hän toimi kaksi vuotta yleisiä töitä johtaneena insinöörinä Punjabissa.


title: Robert Napier

text: Napier osallistui 1852 Hazaran ja 1853 Peshawarin sotaretkiin. Sepoykapinan aikana vuonna 1857 hän oli everstiluutnanttina ja pääinsinöörinä James Outramin komentamassa armeijassa, joka lähetettiin vapauttamaan Lucknowia piirityksestä. Napier haavoittui kaupungin toisessa vapautusyrityksessä. Maaliskuussa 1858 hän liittyi prikaatinkenraalina Hugh Rosen armeijaan. Napier voitti kapinallisen Tantia Topin joukot Jaora Alipurin taistelussa ja kukisti Firoz Shahin joulukuussa 1858. Kapina päättyi lopullisesti, kun hän pakotti Tantia Topin antautumaan tammikuussa 1859. Napier palkittiin tekemällä hänestä Order of the Bathin komentaja ("Knight Commander").


title: Robert Napier

text: Toisen oopiumisodan aikana vuonna 1860 Napier johti divisioonaa kenraali Hope Grantin alaisuudessa tämän hyökätessä Kiinaan. Napierin joukot lamauttivat Pei Ho -joen pohjoispuolella sijainneet kiinalaisten linnakkeet ja etenivät Pekingiin, mikä johti Kiinan antautumiseen. Seuraavana vuonna Napier ylennettiin kenraalimajuriksi ja hän toimi 1861–1865 Intian varakuninkaan neuvoston sotaministerinä. Marraskuun lopussa 1863 hän oli itse 12 päivän ajan vt. varakuninkaana ja kenraalikuvernöörinä. Hänet nimitettiin 1865 Bombayn armeijan komentajaksi ja ylennettiin 1867 kenraaliluutnantiksi. Vuonna 1868 Napier johti brittien hyökkäystä Etiopiaan ja löi keisari Teodoros II:n joukot Magdalan taistelussa huhtikuussa 1868. Palkintona tästä hän sai samana vuonna paronin arvon nimellä "Napier of Magdala" sekä 2 000 punnan vuosittaisen eläkkeen. Hän toimi vielä 1870–1876 Intian joukkojen ylipäällikkönä, 1876–1883 Gibraltarin kuvernöörinä sekä vuodesta 1887 kuolemaansa asti Lontoon Towerin linnanvoutina. Napierista kaavailtiin myös ylipäällikköä vuonna 1878, kun sota uhkasi puhjeta Britannian ja Venäjän välille Turkin sodan seurauksena. Hänet ylennettiin 1883 sotamarsalkaksi.


title: Napier (täsmennyssivu)

text: Napier voi tarkoittaa ainakin seuraavia:


title: Helmiseeprapeippo

text: Helmiseeprapeippo ("Taeniopygia bichenovii") on loistopeippojen heimoon kuuluva varpuslintu.


title: Helmiseeprapeippo

text: Helmiseeprapeippoa tavataan Australian pohjois- ja itäosissa. Sitä on kuvattu yleiseksi tai paikallisesti yleiseksi. Lajin kannankehitys on vakaa, ja se on luokiteltu elinvoimaiseksi.


title: Kusalyi Jakcs László

text: Kusalyi Jakcs László () oli unkarilainen aatelinen, joka toimi Transilvanian voivodina vuonna 1441, Unkarin kuninkaan Vladislav III:n nimittämänä.


title: Ugandansininokka

text: Ugandansininokka ("Spermophaga poliogenys") on loistopeippojen heimoon kuuluva varpuslintu.


title: Ugandansininokka

text: Ugandansininokkaa tavataan Kongon tasavallassa, Kongon demokraattisessa tasavallassa ja Ugandassa. Lajin kannankehitys on vakaa, ja se on luokiteltu elinvoimaiseksi.


title: Pensassininokka

text: Pensassininokka ("Spermophaga haematina") on loistopeippojen heimoon kuuluva varpuslintu.


title: Pensassininokka

text: Pensassininokkaa tavataan Afrikan länsi- ja keskiosissa. Sen on raportoitu olevan harvinainen, vaikkakin paikallisesti runsaslukuinen. Lajin kannankehitys on vakaa, ja se on luokiteltu elinvoimaiseksi.


title: Metsäsininokka

text: Metsäsininokka ("Spermophaga ruficapilla") on loistopeippojen heimoon kuuluva varpuslintu.


title: Metsäsininokka

text: Metsäsininokkaa tavataan Angolassa, Burundissa, Keski-Afrikan tasavallassa, Kongon ddemokraattisessa tasavallassa, Keniassa, Ruandassa, Sudanissa, Etelä-Sudanissa, Tansaniassa ja Ugandassa. Lajin kannankehitys on vakaa, ja se on luokiteltu elinvoimaiseksi.


title: P-Nitrobentsoehappo

text: p-Nitrobentsoehappo eli 4-nitrobentsoehappo (CHNO) on bentsoehapon nitrattu johdannainen. Yhdistettä käytetään muun muassa väriaineiden ja lääkeaineiden valmistuksessa. p-Nitrobentsoehappo on o- ja m-nitrobentsoehappojen isomeeri.


title: P-Nitrobentsoehappo

text: Huoneenlämpötilassa p-nitrobentsoehappo on keltaisia kiteitä. Yhdiste liukenee vain vähän veteen, mutta liukenee orgaanisiin liuottimiin kuten etanoliin ja dietyylieetteriin. Sen pK-arvo on 3,4. p-Nitrobentsoehappo on ihoa, silmiä ja hengitysteitä ärsyttävä yhdiste.


title: P-Nitrobentsoehappo

text: Teollisuudessa p-nitrobentsoehappoa valmistetaan hapettamalla p-nitrotolueenia joko typpihapon tai molekulaarisen hapen avulla. Toinen käytetty menetelmä on polystyreenin nitraus ja sitä seuraava hapetus. Laboratoriomittakaavassa voidaan käyttää myös p-nitrotolueenin hapetusta kromihapolla.


title: P-Nitrobentsoehappo

text: p-Nitrobentsoehappoa käytetään valmistettaessa väriaineita ja pelkistämällä siitä saadaan 4-aminobentsoehappoa. Yhdisteestä valmistetaan myös p-aminobentsoehappokloridia, jota käytetään prokaiinin ja foolihapon synteeseissä.


title: Miklós Ujlak

text: Miklós Ujlak () oli unkarilainen aatelinen, joka toimi ensimmäisen kerran Transilvanian voivodina vuosina 1441–1458, Unkarin kuninkaan Vladislav III:n nimittämänä. Hän jakoi voivodin viran János Hunyadin kanssa vuoteen 1446 asti, Imre II Bebekin kanssa vuosina 1446–1448 ja János Rozgonyin kanssa vuosina 1449–1458. Miklósin toinen voivodikausi oli vuonna 1460 ja kolmas vuosina 1462–1465. Miklós Ujlak toimi vuosina 1471–1477 Bosnian kuninkaana.


title: Imre II Bebek

text: Imre II Bebek () oli unkarilainen aatelinen, joka toimi Transilvanian voivodina vuosina 1446–1448, Unkarin kuninkaan Vladislav III:n nimittämänä. Hän jakoi voivodin tehtävän Miklós Ujlakin kanssa.


title: János Rozgonyi

text: János Rozgonyi () oli unkarilainen aatelinen, joka toimi Transilvanian voivodina vuosina 1449 - 1458, Unkarin kuninkaan Vladislav III:n nimittämänä. Hän jakoi voivodin tehtävän Miklós Ujlakin kanssa.


title: Sebestyén Rozgonyi

text: Sebestyén Rozgonyi () oli unkarilainen aatelinen, joka toimi Transilvanian voivodina vuosina 1458 - 1460. Hän oli Unkarin kuninkaan Matias Corvinusen ensimmäinen voivodi nimitys.


title: Henry Hardinge

text: Henry Hardinge, Hardinge of Lahoren varakreivi (30. maaliskuuta 1785 Wrotham, Kent, Britannia – 24. syyskuuta 1856 South Park, lähellä Tunbridge Wellsiä, Kent) oli brittiläinen sotilas, joka toimi Intian kenraalikuvernöörinä vuosina 1844–1848 ja Britannian armeijan ylipäällikkönä 1852–1856.


title: Henry Hardinge

text: Hardinge liittyi Englannin armeijaan vuonna 1799. Hän osallistui lordi Wellingtonin vuosien 1808–1815 sotaretkeen Espanjassa ja toimi varapäämajoitusmetarina Portugalin armeijassa, kunnostautuen erityisesti Albueran (1811) ja Vitorian taisteluissa (1813). Vuoden 1815 viimeisellä sotaretkellä Napoleonia vastaan hän toimi prikaatinkenraalin arvoisena brittiedustajana Preussin armeijan päämajassa. Hän haavoittui Lignyn taistelussa niin pahasti, että hänen vasen käsivartensa piti amputoida. Samana vuonna hänet lyötiin ritariksi. Vuosina 1820–1844 Hardinge oli parlamentin alahuoneen jäsenenä. Hän toimi Wellingtonin konservatiivihallituksen sotaministerinä 1828–1830 ja Irlannin asioiden ministerinä syksyn 1830 sekä Robert Peelin hallituksen Irlannin-ministerinä 1834 ja sotaministerinä 1841–1844.


title: Henry Hardinge

text: Hardinge nimitettiin 1844 Wellingtonin suosituksesta Intian kenraalikuvernööriksi lankonsa lordi Ellenborough’n seuraajana. Hänen kenraalikuvernöörikaudelleen osui ensimmäinen sikhisota 1845–1846. Hardinge toimi sodan aikana ylipäällikkö Hugh Goughin oikeana kätenä ja johti osaa brittijoukoista Ferozeshahin taistelussa lokakuussa 1845 sekä Sobraonin taistelussa helmikuussa 1846. Maaliskuussa 1846 hän saneli hävinneille sikheille Lahoren rauhansopimuksen ehdot, joiden myötä Sikhivaltio menetti suuren osan alueestaan. Palkintona saavutuksistaan sikhisodassa Hardinge sai toukokuussa 1846 varakreivin arvon nimellä "Hardinge of Lahore". Intian kenraalikuvernöörinä Hardinge pyrki myös edistämään länsimaista sivistystä tarjoamalla hallintovirkoja kouluja käyneille intialaisille sekä pyrkimällä kitkemään taantumuksellisina pitämiään tapoja, kuten ihmisten uhraamista ja leskenpolttoa.


title: Henry Hardinge

text: Hardingen kuvernöörikausi päätyi tammikuussa 1848, ja saman vuoden elokuussa hänet lähetettiin Irlantiin kukistamaan siellä noussutta kapinaa, tarvittaessa sotilasvoimin. Vuonna 1852 hänestä tuli Wellingtonin seuraaja Britannian armeijan ylipäällikkönä. Vaikkakin Hardingen aikana perustettiin armeijan ensimmäiset harjoitusleirit Chobhamiin ja Aldershotiin sekä otettiin käyttöön parannettu Enfield-kivääri, hän oli yleisesti haluton uudistuksiin ja häntä pidettiin osasyyllisenä brittien huonoon menestykseen Krimin sodan alkuvaiheessa 1854. Hänet kuitenkin ylennettiin 1855 sotamarsalkaksi.


title: Henry Hardinge

text: Henry Hardingen pojanpoika oli niin ikään Intian varakuninkaana toiminut Charles Hardinge.


title: Kanizsai László

text: Kanizsai László () oli unkarilainen aatelinen, joka toimi Transilvanian voivodina vuonna 1460, Unkarin kuninkaan Matias Corvinusen nimittämänä.


title: George Bingham (Lucanin 3. jaarli)

text: George Charles Bingham, Lucanin kolmas jaarli (16. huhtikuuta 1800 Lontoo – 10. marraskuuta 1888 Lontoo) oli brittiläinen sotilas. Hänet muistetaan ehkä parhaiten siitä, että hän antoi käskyn surullisenkuuluisaan kevyen prikaatin hyökkäykseen Krimin sodan Balaklavan taistelussa vuonna 1854.


title: George Bingham (Lucanin 3. jaarli)

text: Hän oli Lucanin toisen jaarlin vanhin poika. Hän opiskeli Westminster Schoolissa, mutta siirtyi 1816 sotilasuralle. Hän yleni 1826 everstiluutnantiksi ja osallistui Venäjän armeijassa sotaan Balkanilla 1828. Vuosina 1826–1830 hän oli myös parlamentin alahuoneen jäsenenä ja peri Lucanin jaarlin arvon 1839.


title: George Bingham (Lucanin 3. jaarli)

text: Lucan ylennettiin 1851 kenraalimajuriksi ja Krimin sodan puhjettua 1854 hänet asetettiin ratsuväkidivisioonan johtoon. Divisioona koostui kahdesta prikaatista, joista kevyttä prikaatia komensi hänen lankonsa Cardiganin jaarli. Lucan ja Cardigan halveksivat toisiaan. Balaklavan taistelussa 25. lokakuuta 1854 Lucan johti itse raskasta prikaatia pakottaen venäläisen ratsuväen perääntymään. Sen jälkeen hän sai ylipäällikkö lordi Raglanilta kaksi erillistä määräystä, joiden mukaan kevyen prikaatin piti hyökätä vetäytyvyä venäläisiä vastaan. Toinen käskyistä saapui myöhässä, joten ensimmäistä määräystä kirjaimellisesti tulkinnut Lucan lähetti kevyen prikaatin venäläisten ylivoimaista vahvempaa asemaa vastaan heikomman sijasta. Kevyt prikaati tuhottiin, ja kahden rykmentin voimin sen perääntymistä suojannut Lucan haavoittui itsekin jalkaan. Tapauksen vuoksi Raglan määräsi Lucanin 1855 palaamaan Englantiin. Lucan pyysi, että tapaus selvitettäisiin sotaoikeudessa, mutta pyyntö hylättiin. Asiaa käsiteltiin tuloksetta myös parlamentin molemmissa kamareissa. Vaikka Lucan ei enää tämän jälkeen osallistunut mihinkään sotatoimiin, hänet ylennettiin 1865 kenraaliksi ja 1887 sotamarsalkaksi.


title: George Bingham (Lucanin 3. jaarli)

text: Lucanin aloitteesta parlamenttiedustajien valan kaavaa muutettiin 1858 siten, että myös juutalaiset saattoivat tulla parlamentin jäseniksi.


title: You Had My Heart

text: You Had My Heart on suomalaisen laulaja-lauluntekijä Saara Aallon kolmas studioalbumi. Albumin tuottajana toimi Teemu Roivainen, ja sen julkaisi Yume Records -omakustannelevy-yhtiö 24. toukokuuta 2013.


title: You Had My Heart

text: Albumin ensimmäiseksi singleksi valittiin nimikkoraita "You Had My Heart", jonka musiikkivideo julkaistiin Ilta-Sanomien verkkosivuilla 22. maaliskuuta 2013.


title: You Had My Heart

text: Albumin kaikki kappaleet ovat Aallon sanoittamia ja säveltämiä, lukuun ottamatta albumin päätösraitaa, joka on cover-versio Serge Laman ja Alice Donan kirjoittamasta kappeleesta "Je Suis Malade". Joidenkin kappaleiden tekemiseen on osallistunut myös albumin tuottaja Teemu Roivainen.


title: You Had My Heart

text: Aalto on kuvaillut albumin olevan tummasävyisempi kuin hänen esikoisalbuminsa "Blessed with Love". Aalto erosi alkuvuodesta 2013 avomiehestään Teemu Roivaisesta, ja Aallon mukaan hänen läpikäymänsä tunteet näkyvät levyn sanoituksissa ja sävellyksissä. Aalto on sanonut kappaleiden olevan hänelle hyvin henkilökohtaisia. Kappaleiden sovituksista pyrittiin tekemään kokeellisia ja mahtipontisia, mutta Aalto sanoi haluneensa säilyttää niissä myös "tyypillisen saaramaisuuden".


title: You Had My Heart

text: Ennen albumin julkaisua Aalto kävi neuvotteluja suurten levy-yhtiöiden kanssa saatuaan julkisuutta "The Voice of Finland" -kykyjenetsintäkilpailusta, johon hän osallistui keväällä 2012. Levy-yhtiöt olisivat halunneet Aallon laulavan suomeksi, mihin Aalto ei suostunut, joten neuvottelut kariutuivat.


title: You Had My Heart

text: Albumi julkaistiin sekä digitaalisessa että fyysisessä muodossa 24. toukokuuta 2013. Albumin julkaisua edelsi esikoissingle "You Had My Heart", josta julkaistiin Marko Mäkilaakson ohjaama suuren budjetin musiikkivideo 22. maaliskuuta 2013. Kappaleen on miksannut Edward J Nixon. Albumin toisena singlenä julkaistiin "You Gotta Go", josta julkaistiin myös musiikkivideo heinäkuussa 2013.


title: You Had My Heart

text: Levyllä oleva kappale "My Love" julkaistiin singlenä huhtikuussa 2012, kun Aalto esitti sen "The Voice of Finland" -kilpailun finaalissa. Kappaleesta tehtiin päivitetty versio albumia varten.


title: You Had My Heart

text: Albumin rinnalla lanseerattiin samanniminen korusarja, johon kuuluvia koruja myydään Aallon perustamassa verkkokaupassa. Vastaavanlainen korusarja lanseerattiin myös Aallon "Blessed with Love" -albumin yhteydessä.


title: You Had My Heart

text: "You Had My Heart" nousi julkaisuviikollaan Suomen virallisen albumilistan sijalle 43 ja oli siten Aallon uran ensimmäinen listasijoitus. Albumi kuitenkin putosi listalta ensimmäisen listaviikon jälkeen.


title: You Had My Heart

text: Albumin kappaleet eivät saaneet juurikaan radiosoittoa. YleX-radiokanavan musiikkipäällikkö Tomi Saarinen sanoi, ettei "You Had My Heart" -kappale kestä vertailua kansainvälisten englanninkielisten materiaalien kanssa. The Voice -radiokanavan musiikkipäällikkö Jussi Mäntysaari kuitenkin sanoi kappaleen olevan "parasta, mitä Saaralta on tähän asti kuultu".


title: Kaksivarvasankeriassalamanteri

text:
Kaksivarvasankeriassalamanteri ("Amphiuma means") on "Amphiuma"-sukuun kuuluva laji. Se on IUCN:n (International Union for Conservation of Nature
and Natural Resources) punaisen listan mukaan yleisesti elinvoimainen, vaikka joistakin paikoista se on kadonnut.


title: Kaksivarvasankeriassalamanteri

text: Kaksivarvasankeriassalamanteri on 116 cm pitkä. Väriltään se on harmaa, tummanruskea tai musta. Sen silmät ovat pienet.


title: Kaksivarvasankeriassalamanteri

text: Kaksivarvasankeriassalamanteria tavataan soilla, mutaisissa järvissä, kosteilla niityillä ja hieman virtaavissa vesissä.


title: Kaksivarvasankeriassalamanteri

text: Naaras munii matalaan veteen, rannalle tai maan alle.


title: Kaksivarvasankeriassalamanteri

text: Laji pyydystää ravinnokseen selkärangattomia eläimiä.


title: Ankeriasliskot

text: Ankeriasliskot eli ankeriassalamanterit (Amphiumidae) on pyrstösammakoiden lahkoon kuuluva heimo. Siihen kuuluu vain yksi suku, Amphiuma, ja kolme lajia. Lajit muistuttavat paljon toisiaan, ja niitä pidettiin aiemmin yhtenä "Amphiuma means" -lajina. Ankeriasliskot ovat maailman suurimpien sammakkoeläinten joukossa.


title: Ankeriasliskot

text: Ankeriasliskot ovat pitkänomaisia pyrstösammakoita, jotka muistuttavat päällisesti puolin ankeriaita. Ne eivät kuitenkaan liiku sulavan notkeasti kuten ankeriaat. Ankeriasliskot matelevat usein hitaasti eteenpäin, mutta rimpuilevat voimakkaasti häirittäessä. Ne kasvavat lajista riippuen 33–117 sentin mittaisiksi. Lieriömäisestä ruumiista neljäsosa on pyrstöä, joka kapenee kärkeen päin. Niillä on neljä pientä, yleensä alle sentin mittaista raajaa, joissa kussakin on lajista riippuen 1–3 varvasta. Ne ovat aikuisella käyttökelvottomat, mutta toukkavaiheessa raajat ovat suuremmat verrattuna ruumiin kokoon, ja eläin käyttää niitä kävelemiseen. Pää on pitkä ja suippo seä päälaki litteä. Ankeriasliskot ovat tummia, väriltään joko kauttaaltaan ruskeanharmaita tai selkäpuolelta harmaita ja vatsapuolelta vaaleampia. Niiden silmät ovat pienet ja ihon peittämät, joten ne näkevät luultavasti huonosti.


title: Ankeriasliskot

text: Ankeriasliskoja tavataan Yhdysvaltain kaakkoisosissa. Niiden elinympäristöä ovat erityisesti suot, ojat, järvet ja hitaat virrat. Ne voivat olla varsin yleisiä kaupunkien ojissa ja kanavissa, myös kun vesi on tilapäistä.


title: Ankeriasliskot

text: Ankeriasliskot saalistavat monenlaisia pieniä vesieläimiä yöaikaan. Niiden vahvat leuat pystyvät murskaamaan pehmeäruumiisten matojen ja hyönteisten toukkien lisäksi kotiloita ja rapuja. Ne syövät myös matelijoita, kaloja sekä muita sammakkoeläimiä, joiden kimppuun ne syöksyvät nopeasti vangiten saaliin. Ankeriasliskot puolestaan ovat samalla alueella elävien sateenkaarikäärmeen ("Farancia erytrogramma") ja liejukäärmeen ("Farancia abacura") saaliseläimiä, ja luultavasti liejukäärmeen pääasiallista ravintoa. Ankeriasliskot nousevat joskus kosteina öinä myös maalle.


title: Ankeriasliskot

text: Jos oja tai lampi kuivuu, ankeriasliskot piiloutuvat koloihin kesähorrostamaan. Niitä on löydetty metrin syvyydestä. Ne voivat selvitä kolme vuotta ilman ruokaa ja niiden tiedetään eläneen ainakin 27-vuotiaksi.


title: Ankeriasliskot

text: Naaras munii talvella 50–150 munaa liejuun veden lähelle. Naaraat huolehtivat munia noin 20 viikkoa kunnes ne kuoriutuvat. Vasta kuoriutuneet poikaset hakeutuvat veteen, usein silloin kun sataa. Ankeriasliskot saavuttavat sukukypsyyden yleensä 4–5 vuotiaana.


title: Ankeriasliskot

text: Ankeriasliskot ovat vankeudessa pitkäikäisiä ja oppivat syömään kädestä. Ne eivät kuitenkaan ole kovin suosittuja eläintarhoissa tai lemmikkieläiminä. Ne liikkuvat harvoin, mutta tappelevat helposti. Ankeriaslisko voi purra myös ihmistä kun sen ottaa käteen.


title: Ankeriasliskot

text: Ankeriasliskojen liha on syötävää ja maistuu sammakonreisiltä, mutta sitä syödään harvoin, koska nahka on vaikea poistaa lihasta.


title: Ankeriasliskot

text: Ankeriasliskot luokitellaan salamanterimaisten (Salamandroidea) alalahkoon, johon kuuluvat kaikki sisäisesti parittelevat pyrstösammakot. Ne sijoitettiin aiemmin omaan Amphiumoidea-alalahkoonsa. Ankeriasliskot eivät näytä olevan sukua millekään elossa olevalle pyrstösammakolle, mutta ne saattavat muodostaa keuhkottomien salamantereiden sisarryhmän.


title: Ankeriasliskot

text: Kolme fossiilista ankeriasliskolajia olivat levinneet laajalle Pohjois-Amerikassa myöhäiseltä liitukaudelta myöhäiselle eoseenille. Liitukaudelta tunnetaan yksi suku, "Proamphiuma". Pleistoseenilla fossiiliset ankeriasliskot olivat rajoittuneet Yhdysvaltain kaakkoisosiin.


title: Ankeriasliskot

text: Ankeriasliskoihin kuuluu kolme nykyistä lajia:


title: Dhoom

text: Dhoom on Sanjay Gadhvin ohjaama intialainen hindinkielinen toimintaelokuva vuodelta 2004. Pääosia näyttelevät Abhishek Bachchan, Uday Chopra, John Abraham, Esha Deol ja Rimi Sen. "Dhoom" kuului vuoden menestyneimpiin hindielokuviin.


title: Dhoom

text: "Dhoomista" muodostui suosittu elokuvasarja. "Dhoom 2" sai ensi-iltansa 24. marraskuuta 2006 ja "Dhoom 3" 20. joulukuuta 2013.


title: Otto Hahnin rauhanpalkinto

text:
Otto Hahnin rauhanpalkinto (saks. "Otto-Hahn-Friedensmedaille") on saksalainen rauhanpalkinto, joka on nimetty saksalaisen ydinfyysikon, nobelisti Otto Hahnin mukaan.
Palkinnon perusti Otto Hahnin pojanpoika Dietrich Hahn vuonna 1988. Palkinnon jakaa Saksan YK-liitto. Palkinto jaetaan henkilöille ja instituuteille, jotka ovat olleet edistämässä rauhaa ja kansainvälistä ymmärrystä.
Palkinto on kultamitali ja diplomi, jotka Berliinin pormestari ja Saksan YK-liiton puheenjohtaja luovuttavat 17. joulukuuta palkintojuhlassa Berliinissä.


title: Kuusinen (saari Kotkassa)

text: Kuusinen (myös Luotsi-Kuusinen) on saari Suomenlahdessa Kotkassa. Saarella sijaitseva Kuusisen satama toimii Suomen merivoimien sotilassatamana, kalasatamana, Suomen valtion väyläalusten satamana sekä Kotkan saariston yhteysalusliikenteen satamana. Saari on toiminut ennen luotsien tukikohtana.


title: Kuusinen (saari Kotkassa)

text: Luotsit siirtyivät Kuusiseen Kotkan kaupungin syntyaikoihin 1870-luvun lopulla Kukourin linnakesaarelta. Saarella olleesta luotsitalosta on nykyisin jäljellä enää kivijalka. Kuusinen yhdistettiin 1970-luvulla Kotkansaareen pengertiellä, joka toimii samalla aallonmurtajana. Tieyhteyden valmistumisen jälkeen saarelle rakennettiin kalasatama ja Suomen merivoimien sotilassatama. Kotkan saariston yhteysalusliikenne siirtyi Kuusiseen elokuussa 2013 Sapokasta. Saari on ehdolla Kotkan merivartioaseman uudeksi sijoituspaikaksi, joka on siirtymässä pois Katariinan kaupunginosassa sijaitsevista liian suurista tiloista.


title: Kuusinen (saari Kotkassa)

text: Saaren lounaiskärkeen pystytettiin vuonna 1998 venäläisen Mihail Anikušinin "Ruotsinsalmen taisteluissa 1789–1790 hukkuneiden merimiesten muistomerkki".


title: Kuusinen (saari Kotkassa)

text: Saarta on nimitetty Luotsi-Kuusiseksi myös erotukseksi toisesta Kotkan alueella sijainneesta Kuusinen-nimisestä saaresta, niin sanotusta Tanssi-Kuusisesta, joka on jäänyt Mussalon sataman alle.


title: Spacewatch

text: Spacewatch on Arizonan yliopiston vetämä projekti, jossa tutkitaan pikkuplaneettoja, mukaan lukien erityypiset asteroidit ja komeetat. Projektin ovat perustaneet Tom Gehrels ja Robert S. McMillan vuonna 1980.


title: Giuseppe Motta -mitali

text: Giuseppe Motta Medal on Sveitsissä sijaitsevan Geneva Institute for Democracy and Developmentin myötämä rauhanpalkinto vuodesta 2004. Palkinto jaetaan rauhan, demokratian, ihmisoikeuksien ja kestävän kehityksen puolesta.


title: Giuseppe Motta -mitali

text:
Palkinto on nimetty Sveitsin liittoneuvoston liittopresidentin ja Kansainliiton pääsihteerin mukaan.
Palkinto jaetaan kolmeen kategoriaan


title: Mitä silmät ei nää (kappale)

text: Mitä silmät ei nää on suomalaisartisti Juha Tapion kappale hänen samannimiseltä studioalbumilta. Sen julkaisi Warner Music Finland albumin ensimmäisenä singlenä kesäkuussa 2003. Kappale ei ole sijoittunut julkaisunsa jälkeen single- tai latauslistoille, mutta oli kuitenkin radiokanavien toiseksi soitetuin kappale.


title: James Cardigan

text: James Thomas Brudenell, Cardiganin 7. jaarli (16. lokakuuta 1797 Hambleden, Buckinghamshire – 28. maaliskuuta 1868 Deene Park, Northamptonshire) oli brittiläinen kenraali. Hänet muistetaan parhaiten siitä, että hän johti surullisenkuuluisaa kevyen prikaatin hyökkäystä Krimin sodan Balaklavan taistelussa vuonna 1854.


title: James Cardigan

text: Hän kävi Christ Churchin collegea Oxfordissa ja oli parlamentin alahuoneen jäsenenä vuosina 1818–1829 nimellä lordi Brudenell. Cardiganin jaarlin arvon hän peri isältään vuonna 1837. Hän liittyi armeijaan vuonna 1824, vanhempana kuin yleensä oli tapana, mutta yleni sen jälkeen nopeasti, saaden 1832 everstiluutnantin arvon husaarirykmentissä. Cardigan riitautui usein alaistensa upseeriensa kanssa ja kohteli näitä ankarasti. Määrättyään erään upseerin laittomasti arestiin hänet tuomittiin sotaoikeudessa ja erotettiin sen seurauksena armeijasta vuonna 1834. Kaksi vuotta myöhemmin hän pääsi kuitenkin sukunsa vaikutusvallan avulla takaisin palvelukseen, 11. kevyen rakuunarykmentin (sittemmin 11. husaarirykmentin) komentajaksi. Cardigan käytti runsaasti omia varojaan tehdäkseen rykmentistään mahdollisimman tyylikkään. Hän joutui uudelleen vaikeuksiin oltuaan riidan päätteeksi laittomassa kaksintaistelussa alaisensa, kapteeni Harvey Tuckettin kanssa, ja haavoitettuaan tätä. Cardiganin pyynnöstä tapaus käsiteltiin ylähuoneessa, jossa hän vapautui syytteistä lakiteknisten seikkojen ansiosta. Julkisuudessa tämä nostatti arvostelua.


title: James Cardigan

text: Cardigan jatkoi rykmenttinsä komentajana, kunnes hänet 1854 ylennettiin kenraalimajuriksi. Krimin sodan puhjettua samana vuonna hänet nimitettiin kevyen ratsuväkiprikaatin komentajaksi. Hän joutui näin lankonsa, jaarli Lucanin alaiseksi, vaikka ei tullut tämän kanssa lainkaan toimeen. Cardiganin kevyt prikaati ei juurikaan osallistunut taisteluihin, ennen kuin 25. lokakuuta 1854 Lucan antoi sille väärinkäsityksestä johtuneen kohtalokkaan määräyksen lähteä hyökkäykseen venäläisten ylivoimaista asemaa vastaan. Cardigan epäili lordi Raglanilta peräisin olleen määräyksen mielekkyyttä, mutta lähti silti epäröimättä hyökkäykseen, josta itse selvisi hengissä. Runoilija Alfred Tennyson teki tapauksen pian kuuluisaksi runossaan ”Kevyen prikaatin hyökkäys” (1855) ja julkisuudessa Cardiganista tehtiin rohkeuden perikuva. Palattuaan kotimaahansa hänet nimitettiin ratsuväen ylitarkastajaksi. Vuonna 1861 hänet ylennettiin kenraaliluutnantiksi. Hän kuoli vammoihin, jotka sai myöhemmin pudottuaan hevosen selästä.


title: James Cardigan

text: Lordi Cardiganin nimestä tulee englannin kielen napitettua villatakkia tarkoittava sana "cardigan", sillä hänen sanottiin pitäneen tällaista vaatetta kuuluisan kevyen prikaatin hyökkäyksen aikana.


title: Gusin rauhanpalkinto

text: Gusin rauhanpalkinto (engl. Gusi Peace Prize International) on filippiiniläinen rauhanpalkinto, joka jaettiin ensimmäisen kerran vuonna 2002. Palkinto myönnetään seuraavilla aloilla: tiede ja tutkimus, lääketiede ja fysiologia, kemia, fysiikka, arkeologia, arkkitehtuuri, kuvataiteet, talous, lainsäädäntö ja johtaminen, kirjallisuus, akatemia, humanitarismi ja filantropialle, uskonto sekä ympäristö.


title: Gusin rauhanpalkinto

text: Palkinto jaetaan joka marraskuun 4. päivänä. Palkinnon perusti Barry Gusi, jonka isä Gemeniano Javier Gusi oli toisen maailmansodan aikainen sissikomentaja.


title: Sinipeippo

text: Sinipeippo ("Uraeginthus angolensis") on loistopeippojen heimoon kuuluva varpuslintu.


title: Sinipeippo

text: Sinipeippoa tavataan luonnonvaraisena Angolassa, Botswanassa, Burundissa, Kongon tasavallassa, Kongon demokraattisessa tasavallassa, Malawissa, Mosambikissa, Namibiassa, Etelä-Afrikassa, Swazimaassa, Tansaniassa, Sambiassa ja Zimbabwessa. São Tomé ja Príncipessä sitä tavataan istutettuna. Lajin on kuvattu olevan yleinen tai joskus runsaslukuinen. Sen kannankehitys on vakaa, ja se on luokiteltu elinvoimaiseksi.


title: Ivan Kuzmenko

text:
Ivan Kuzmenko (15. syyskuuta 1912-1943) oli ukrainalainen jalkapalloilija.
Kiovan Dynamon pelaaja joka pelasi myös toisen maailmansodan aikaan Startin joukkueessa joka ei hävinnyt otteluakaan.


title: Ivan Kuzmenko

text: Hän pelasi kuuluisassa Kuolemanottelussa.


title: Sinipääpeippo

text: Sinipääpeippo ("Uraeginthus cyanocephalus") on loistopeippojen heimoon kuuluva varpuslintu.


title: Sinipääpeippo

text: Sinipääpeippoa tavataan Etiopiassa, Keniassa, Somaliassa, Etelä-Sudanissa, Sudanissa ja Tansaniassa. Lajia on kuvattu paikallisesti yleiseksi. Sen kannankehitys on vakaa, ja se on luokiteltu elinvoimaiseksi.


title: Ohikiitävää (kappale)

text: Ohikiitävää on suomalaisartisti Juha Tapion kappale hänen samannimiseltä studioalbumiltaan. Sen julkaisi Warner Music Finland albumin toisena singlenä huhtikuussa 2005.


title: Ohikiitävää (kappale)

text: Kappale nousi neljäksi viikoksi latauslistalle maalis-huhtikuussa 2007, jolloin se saavutti parhaan sijoituksensa listalla, 17. sija (13/2007). Marraskuussa 2013 kappale käväisi yhden viikon ajan latauslistan sijalla 29. Julkaisuvuonnaan kappale oli parhaimmillaan radioiden soitetuin kappale.


title: Ametistipeippo

text: Ametistipeippo ("Granatina granatina") eli aiemmalta nimeltään orvokkipeippo on loistopeippojen heimoon kuuluva varpuslintu.


title: Ametistipeippo

text: Ametistipeippoa tavataan Angolassa, Botswanassa, Mosambikissa, Namibiassa, Etelä-Afrikassa, Sambiassa ja Zimbabwessa. Lajia on kuvattu yleiseksi taipaikallisesti yleiseksi. Sen kannankehitys on vakaa, ja se on luokiteltu elinvoimaiseksi.


title: Kobolttipeippo

text: Kobolttipeippo ("Granatina ianthinogaster") on loistopeippojen heimoon kuuluva varpuslintu.


title: Kobolttipeippo

text: Kobolttipeippoa tavataan Etiopiassa, Keniassa, Somaliassa, Etelä-Sudanissa, Sudanissa, Tansaniassa ja Ugandassa. Lajia on kuvattu yleiseksi tai paikallisesti yleiseksi. Sen kannankehitys on vakaa, ja se on luokiteltu elinvoimaiseksi.


title: Toiset mimmit

text: ”Toiset mimmit” on suomalaisartisti Erinin kappale hänen toiselta, "Sä osaat!" -studioalbumilta. Sen julkaisi Warner Music albumin toisena singlenä elokuussa 2013. Kappaleelle on tehty myös musiikkivideo, joka julkaistiin videopalvelu YouTubessa 20. marraskuuta 2013. Videon kohtauksia kuvattiin saman vuoden syyskuussa ympäri Helsingin keskustaa, esimerkiksi Helsingin päärautatieasemalla.


title: Toiset mimmit

text: Kappale nousi parhaimmillaan latauslistan 20. ostetuimmaksi kappaleeksi sekä radioiden kolmanneksi soitetuimmaksi kappaleeksi.


title: Älä tule hyvä tyttö

text: ”Älä tule hyvä tyttö” on suomalaisartisti Erinin kappale hänen toiselta, "Sä osaat!" -studioalbumilta. Sen julkaisi Warner Music albumin kolmantena singlenä marraskuussa 2013. ”Älä tule hyvä tyttö” ei menestynyt yhtä hyvin kuin albumin kaksi aiempaa singleä. Kappale sijoittui ainoastaan radiolistalle.


title: Journals

text: Journals on kanadalaisen Justin Bieberin albumi, joka julkaistiin 23. joulukuuta 2013. Levy julkaistiin ainoastaan iTunesissa, ja suuri osa sen kappaleista oli saatavilla jo aiemmin. Albumi debytoi Suomen virallisen listan sijalla 33.


title: Kevyen prikaatin hyökkäys

text: Kevyen prikaatin hyökkäys () oli väärin tulkitusta käskystä johtunut brittiläisen kevyen ratsuväkiprikaatin itsetuhoinen hyökkäys ylivoimaista venäläisten asemaa vastaan Krimin sodan Balaklavan taistelussa 25. lokakuuta 1854. Ylipäällikkö oli halunnut prikaatin valtaavan tykkipatterin, jota venäläiset olivat evakuoimassa, mutta epäselvä määräys tulkittiin virheellisesti, ja prikaati hyökkäsikin paljon vahvempaa vihollisen asemaa vastaan ja joutui ankaraan tulitukseen joka suunnalta. Tuhoontuomitusta hyökkäyksestä tehtiin pian Britanniassa urhoollisuuden vertauskuva ja se on sittemmin saavuttanut lähes myyttisen maineen.


title: Kevyen prikaatin hyökkäys

text: Kenraaliluutnantti, jaarli Lucanin komentama ratsuväkidivisioona koostui kahdesta prikaatista, kevyestä ja raskaasta. Jaarli Cardiganin komentamaan kevyeen prikaatiin kuuluivat 13. ja 4. kevyt rakuunarykmentti, 17. keihäsrykmentti sekä 8. ja 11. husaarirykmentti. Balaklavan taistelu käytiin kahdessa harjanteen erottamassa laaksossa. Harjanne muodosti näköesteen, jonka vuoksi brittijoukkojen ylipäällikkö lordi Raglan ei nähnyt taistelukentän toista puoliskoa. Taistelun alkupuolella venäläiset olivat vallanneet turkkilaisten tykkipatterit harjanteella, minkä jälkeen 93. ylämaalainen jalkaväkirykmentti oli torjunut Venäjän ratsuväen eteläisessä laaksossa muodostamalla kuuluisan ”ohuen punaisen viivan”. Prikaatinkenraali James York Scarlettin komentama raskas ratsuväkiprikaati oli sitten ajanut hyökkäyksellä venäläiset pohjoisen laakson puolelle ennen kuin nämä ehtivät valmistella oman hyökkäyksensä. Ylipäällikkö Raglan halusi seuraavaksi hyökättävän venäläisiä vastaan pohjoislaaksossa ja antoi sitä koskevan määräyksen. Päämajoitusmestarina toiminut prikaatinkenraali Richard Airey kirjoitti viestin, jonka hänen sotilaspalvelijansa, kapteeni Louis Nolan toimitti henkilökohtaisesti Lucanille. Viestin sisältö oli seuraava:


title: Kevyen prikaatin hyökkäys

text: Kun Lucan kysyi Nolanilta, mitä epämääräisellä viestillä tarkalleen tarkoitettiin, Nolan viittasi laakson suuntaan ja totesi ”"Tuolla on vihollisenne"”. Lucan välitti käskyn Cardiganille, joka piti määräystä kyseenalaisena, mutta lähti silti hyökkäämään. Hän johti kevyen prikaatin hyökkäykseen itä–länsi-suunnassa pitkin pohjoista laaksoa, jonka molemmilla sivuilla oli venäläisten tykistöä. Venäläiset tulittivat prikaatia joka suunnasta ja hyökkäys epäonnistui täydellisesti. Ei tiedetä kuinka moni prikaatin 673:sta miehestä kaatui, mutta arviot ovat sadan ja kahdensadan välillä. Vain ranskalaisten ratsuväen hyökkäys pelasti kevyen prikaatin täydeltä tuholta. Taistelun päätteeksi venäläiset säilyttivät alussa turkkilaisilta valtaamansa asemat ja tykit.


title: Kevyen prikaatin hyökkäys

text: Myöhemmin on ollut epäselvyyttä siitä, kenen erehdyksestä itsetuhoinen hyökkäys johtui. Suositun näkemyksen mukaan Raglan oli alkuperäisessä määräyksessään tarkoittanut tykeillä venäläisten aiemmin samana päivänä harjanteella valtaamia turkkilaisia pattereita ja halunnut siis kevyen prikaatin hyökkäävän harjanteelle eikä laaksoa pitkin, mutta Nolan oletti hänen tarkoittaneen noin puolentoista kilometrin päässä toisella mäellä sijainnutta venäläistä tykistöä, ja selitti siksi käskyn Lucanille väärin. Nolan itse kaatui hyökkäyksessä, joten asiaa ei voitu jälkeenpäin kysyä häneltä. Syynä väärinkäsitykseen oli ilmeisesti kaikkien osallisten huolimattomuus: Raglanin käsky oli epätarkka ja Aireyn viesti epämääräisesti muotoiltu; Nolan ei selittänyt määräyksen tarkoitusta kunnolla, eikä Lucan ryhtynyt selvittämään sitä. Jälkeenpäin Raglan syytti Lucania fiaskosta.


title: Kevyen prikaatin hyökkäys

text: Kevyen prikaatin hyökkäys tuli kuuluisaksi Alfred Tennysonin kirjoittamasta runosta ”Kevyen prikaatin hyökkäys”, jonka hän julkaisi seuraavana vuonna. Tennyson ylisti prikaatin miesten rohkeutta ja sankaruutta, sillä he olivat käskyä noudattaen hyökänneet vihollisen vahvaa asemaa vastaan, vaikka tiesivät selviämismahdollisuuksien olevan heikot.


title: Kevyen prikaatin hyökkäys

text: Myöhemmin legendaarisesta hyökkäyksestä on kirjoitettu paljon ja tehty useita elokuvia. Tunnetuimmat elokuvasovitukset ovat 1936 valmistunut "Ne 600 urhoollista" sekä vuonna 1968 valmistunut saman niminen elokuva. Tapahtumasta kertoo myös Iron Maiden -yhtyeen kappale ”The Trooper”.


title: Uno Jakob Oskar Gadd

text: Uno Jakob Oskar Gadd (4. heinäkuuta 1864 Muolaa – 8. helmikuuta 1944 Helsinki) oli juristi ja pankinjohtaja, joka vangittiin yhdenvertaisuuslain vastustamisesta.


title: Uno Jakob Oskar Gadd

text: Gaddin vanhemmat olivat piirilääkäri Carl Oskar Gadd ja Sofia Fredrika Lindequist. Hän tuli filosofian kandidaatiksi 1886 ja lakitieteen kanditaatiksi 1891 ja toimi sitten Viipurin hovioikeuden kanslistina vuodesta 1898 ja notaarina vuodesta 1899.


title: Uno Jakob Oskar Gadd

text: Kenraalikuvernööri Nikolai Bobrikov erotti hänet virasta 1903. Työskenneltyään Viipurissa Pohjoismaiden Osakepankin konttorissa 1903–1906 hän sai viimeksi mainittuna vuonna takaisin notaarin viran. Samana vuonna hänestä tuli hovioikeuden asessori ja 1909 hovioikeudenneuvos. Gadd erotettiin virasta uudestaan 1913, koska hän vastusti yhdenvertaisuuslakia, ja tuomittiin 8 kuukaudeksi Pietarin Krestyn vankilaan 1915. Vuosina 1914–1915 hän toimi Tampereen Säästöpankin johtajana, 1917 hän oli puoli vuotta jälleen hovioikeuden neuvoksen virassa ja 1916–1934 hän toimi Pohjoismaiden Osakepankin ja myöhemmän Pohjoismaiden Yhdyspankin notariaattiosaston esimiehenä.


title: Uno Jakob Oskar Gadd

text: Gaddin puoliso oli vuodesta 1900 Ida Maria Jacobson. Heidän poikansa oli kihlakunnantuomaei Erik Gadd.


title: Muuraispuron kanava

text: Muuraispuro on Vuoksen vesistössä Leppävirran reittiin kuuluva avokanava Leppävirran kunnassa. Se sijaitsee Varkauden-Kuopion syväväylällä Unnukan ja Voipaanselän välillä. Sen pituus on 250 metriä, ja se valmistui vuonna 1972.


title: Kitt Peak

text: Kitt Peak on 2 099 metriä korkea vuori Arizonan osavaltiossa Yhdysvalloissa. Vuorella sijaitsee Kitt Peak National Observatory.


title: Leonard Howell

text: Leonard Howell (16. kesäkuuta 1898 Clarendon, Jamaika – 1981 Kingston, Jamaika) oli jamaikalainen saarnaaja, kansalaisoikeusaktivisti ja rastafariliikkeen perustaja.


title: Leonard Howell

text: Howell asui 1920-luvulla New Yorkissa, missä hän toimi mustien kansalaisoikeuksien puolesta. Vuonna 1932 hän palasi Jamaikalle ajamaan mustien kansalaisoikeuksia siellä ja saarnaamaan panafrikkalaista ideologiaansa. Vuonna 1933 Howell julisti, että Etiopian keisari Haile Selassie oli Messias, ja loi näin perustan rastafarismille. Howell kirjoitti teoksen "Promise Key", josta tuli rastafariliikkeen merkittävimpiä teoksia. Hän perusti St Catherineen rastafariyhteisön nimeltä Pinnacle, josta kasvoi omavarainen afrosentristinen kaupunki. Howell pidätettiin toimintansa johdosta yli 50 kertaa. Toisin kuin monet rastafarit, Howell ei koskaan kasvattanut rastatukkaa.


title: Punaporun taistelu

text: Punaporun taistelu oli toisessa maailmansodassa Saksan 18. armeijan ja Neuvostoliiton 55. armeijan joukkojen välinen taistelu Punaporun kaupungin hallinnasta Leningradin lähistöllä vuonna 1943. Taistelu oli osa Operaatio Napatähteä. Taistelu alkoi 10. helmikuuta, jolloin neuvostojoukot etenivät nopeasti, mutta taistelu kääntyi myöhemmin pattitilanteeksi. Seuraavana päivänä 4. SS-Poliisidivisioonan ja Espanjan vapaaehtoisjoukkojen Emilio Estebanin johtaman 250. jalkaväkidivisioonan onnistuivat raskaita tappioita kärsien työntää neuvostojoukot takaisin. Taistelu päättyi saksalaisten voittoon 13. helmikuuta. Espanjalaiset menettivät taistelussa yli 70 % miehistään. Taistelu oli verisin espanjalaisten joukkojen käymä taistelu itärintamalla. Hitler myöhemmin palkitsi Sinisen divisioonan joukot mitalilla.


title: Muurasjärvi

text: Muurasjärvi on Viitasaaren reittiin kuuluva järvi Pihtiputaalla. Se laskee Autiojokea pitkin Alvajärveen. Muurasjärven pinta-ala on 21 neliökilometriä.


title: Anderson Mesa

text: Anderson Mesa on noin kahdeksan kilometriä pitkä pöytävuori Arizonassa, Yhdysvalloissa. 2195 metriä korkealla pöytävuorelle sijaitsee Lowell Observatoryn Anderson Mesa Station ja Naval Observatoryn Navy Precision Optical Interferometer.


title: Vihertiikeripeippo

text: Vihertiikeripeippo, aikaisemmalta nimeltään oliivitiikeripeippo ("Amandava formosa") on loistopeippojen heimoon kuuluva varpuslintu.


title: Vihertiikeripeippo

text: Vihertiikeripeippoa tavataan Intian keskiosissa. Laji on vähenemässä nopeasti pyydystämisen ja elinympäristöjen tuhoutumisen takia, ja se on luokiteltu vaarantuneeksi.


title: Kultatiikeripeippo

text: Kultatiikeripeippo, aikaisemmalta nimeltään kultarintatiikeripeippo ("Amandava subflava") on loistopeippojen heimoon kuuluva varpuslintu.


title: Kultatiikeripeippo

text: Kultatiikeripeippoa tavataan Saharan eteläpuolisessa Afrikassa sekä Jemenissä. Lajin on kuvattu olevan harvinainen, vaikkakin paikallisesti tai kausittaisesti yleinen. Sen kannankehitys on vakaa, ja laji on luokiteltu elinvoimaiseksi.


title: Hentomaite

text: Hentomaite ("Lotus tenuis", syn. "L. glaber") on monivuotinen ruohovartinen hernekasvi. Se on 20–40 cm korkea keltainen kukka. Hentomaitteen levinneisyys kattaa suuren osan Eurooppaa, mutta sitä esiintyy myös Euroopan ulkopuolella. Se kasvaa rantaniityillä. Suomessa hentomaite on satunnainen uustulokas, jota on tavattu lähinnä satamakaupungeista.


title: Hentomaite

text: Hentomaite kasvaa 20–40 cm korkeaksi. Varret ovat täyteisiä tai harvoin pienionteloisia, ohuita, pystyjä tai kohenevia ja lähes kaljuja. Lehdet ovat päättöparisia ja kaksiparisia. Lehdykät ovat 0,5–1,5 cm pitkiä, suikeita–tasasoukkia ja suippoja. Alemman parin lehdykät ovat korvakemaisia, muiden lehdyköitten korvakkeet ovat surkastuneita. Kukinto on lehtihankainen, pitkäperäinen ja 1–4-kukkainen mykerömäinen sarja. Kukan verhiönliuskat ovat torvea lyhyempiä ja nupussa sisäänkaartuvia. Keltainen teriö on 6–12 mm pitkä. Suomessa hentomaite kukkii heinä-elokuussa. Palko on suora, liereä, monisiemeninen ja avautuva.


title: Hentomaite

text: Laji muistuttaa jossain määrin Suomessa kotoperäistä keltamaitetta ("L. corniculatus").


title: Hentomaite

text: Hentomaitteen päälevinneisyysalue keskittyy Eurooppaan, jossa se ulottuu Britteinsaarten eteläosista Ranskaan, Italiaan, Alppien alueelle, Unkariin, Romaniaan, Bulgariaan, Balkanin alueelle ja Kreikkaan. Satunnaisemmin lajia tavataan Pyreneiden niemimaalla, Saksassa, Puolassa, Fennoskandian etelä- ja keskiosissa, Ukrainassa ja Etelä-Venäjällä. Aasian puolella lajia kasvaa Etelä-Kaukasuksella, monin paikoin Turkissa, Lähi-idässä sekä Iranissa. Lajia on tavattu myös Egyptissä ja tulokkaana Australiassa. Suomessa hentomaite on satunnainen uustulokas, joka on paikoin myös vakiintunut lajistoon. Sitä on tavattu lähinnä satamakaupungeista. Vuoden 2014 kasviatlaksessa siitä on kuusi havaintoa vuosilta 1900-2005.


title: Hentomaite

text: Hentomaite on rantaniittyjen kasvi. Suomessa sitä on tavattu satamissa, painolastipaikoilla ja varastoalueilla.


title: Kebra Negast

text: Kebra Negast, myös Kebra Nagast, ('kuninkaiden kunnia') on etiopialainen 1300-luvulla koottu kristillinen kokoelma myyttistä historiaa, allegoriaa ja apokalyptisia kertomuksia. Sen keskeinen teema on Saban kuningattaren vierailu kuningas Salomon luona ja heidän poikansa Menelikin, Etiopian dynastian perustajan, syntymä. Teoksen kertomukset ovat peräisin Syyriasta, Palestiinasta, Arabiasta ja Egyptistä ajanlaskun ensimmäisen neljän vuosisadan ajalta, ja teoksen ensimmäinen versio kirjoitettiin ge'ezin kielellä 500-luvulla. Teos on myös yksi rastafariuskonnon pyhimpiä kirjoja.


title: Helwettiläinen

text: Helwettiläinen on suomalaisen black metal -yhtye Azaghalin toinen EP-levy. Se julkaistiin vuonna 2001 levymerkillä Aftermath Music.


title: Helwettiläinen

text: Äänitteestä julkaistiin rajoitettu 1000:n kappaleen painos.


title: Klaukkalan Kiri

text: Klaukkalan Kiri on vuonna 1945 perustettu urheiluseura, joka toimii Nurmijärven Klaukkalassa. Tällä hetkellä mukana ovat seuraavat urheilulajit: lentopallo naisille ja tytöille, salibandy, sulkapallo, naisten voimistelu, kuntonyrkkeily ja futsal. Lajeissa urheillaan sekä harrastuspohjalta että kilpaillaan piirisarjatasolla.


title: DeathKult MMDCLXVI

text: DeathKult MMDCLXVI on suomalaisen black metal -yhtye Azaghalin kokoelma-albumi. Se julkaistiin vuonna 2001 levymerkillä Millenium Metal Music.


title: DeathKult MMDCLXVI

text: Albumista julkaisi uusintapainoksen vuonna 2003 Solistitium Records.


title: Born in the U.S.A. (kappale)

text: Born in the U.S.A. on laulaja-lauluntekijä Bruce Springsteenin vuonna 1984 julkaistu kappale. Se on julkaistu hänen samaa nimeä kantavalta albumiltaan ja on yksi hänen tunnetuimmista kappaleistaan. Rolling Stone sijoitti kappaleen sijalle 275. "The 500 Greatest Songs of All Time" -listalla. Vuonna 2001 RIAA:n Songs of the Century sijoitti kappaleen 59. sijalle 365 parhaan kappaleen listalla. Sen on usein ymmärretty väärin olevan isänmaallinen tai nationalistinen kappale, vaikka todellisuudessa laulun sanoitus kuvaakin Vietnamin sodan veteraanien vaikeuksia sopeutua sodan jälkeiseen elämään.


title: Born in the U.S.A. (kappale)

text: 7": Columbia / 38-0468012": Columbia / 44-05147


title: Kitt Peak National Observatory

text: Kitt Peak National Observatory on Kitt Peak -vuorella Arizonan osavaltiossa Yhdysvalloissa sijaitseva observatorio. Se on perustettu vuonna 1958. Observatorion yhteydessä toimii yleisölle avoin vierailukeskus.


title: Vaahteraliigan kausi 1997

text: Vaahteraliigan kausi 1997 oli Vaahteraliigan 18. kausi. Liigan runkosarjassa pelattiin kymmenen ottelua, minkä jälkeen kuusi parasta joukkuetta etenivät pudotuspeleihin. Runkosarjan viimeinen ja toiseksi viimeinen joutuivat kauden päätteksi karsimaan sarjapaikasta I-divisioonaan kahden parhaan joukkueen kanssa.


title: Vaahteraliigan kausi 1997

text: Vaahteramaljassa Helsinki Roosters voitti Porvoon Butchersin pistein 36–0, ja voitti siten kolmannen peräkkäisen mestaruuden. Turku Trojans voitti pronssia. Kauden päätteeksi Pyynikki Patriots ja Hämeenlinna Tigers hävisivät karsintaottelunsa ja putosivat I-divisioonaan.


title: Tom Nilsson

text: Tom Nilsson (s. 19. elokuuta 1993 Tyresö, Ruotsi) on ruotsalainen jääkiekkopuolustaja, joka pelaa SHL-joukkue Djurgårdens IF:ssä. Elite Prospects -sivuston Erik K. Pirin mukaan mukaan hän on kylmäpäinen puolustava puolustaja, joka ei ole kovin isokokoinen, mutta tykkää pelata fyysisesti ja taklaa kovaa varsinkin avojäällä. Nilsson on myös hyvä luistelemaan, mutta hänellä on kuitenkin kehitettävää hyökkäyspään pelaamisessa. Nilsson laukoo oikealta.


title: Tom Nilsson

text: Nilsson on Hanviksens SK:n kasvatti. Hän pelasi juniorina sittemmin myös AIK IF:ssä, jossa Nilsson voitti U16 SM:n hopeaa vuonna 2009. Seuraavaksi kaudeksi 2009–2010 Nilsson siirtyi Mora IK:hon. Kaudella 2010–2011 hän debytoi seuran HockeyAllsvenskan-joukkueessa, jossa Nilsson pelasi kolme runkosarja- ja kymmenen Kvalserien-ottelua tehden yhden syöttöpisteen. Kvalserien ei kuitenkaan päättynyt Moran sarjanousuun. Huhtikuussa 2011 hän teki vuoden mittaisen jatkosopimuksen joukkueen kanssa.


title: Tom Nilsson

text: Toronto Maple Leafs varasi Nilssonin neljännellä kierroksella 100. pelaajana . Ensimmäisellä kokonaisella Allsvenskan-kaudellaan 2011–2012 hän teki 44 runkosarjaottelussa tehot 4+6=10. Maaliskuussa 2012 Nilsson teki taas vuoden mittaisen jatkosopimuksen Moran kanssa. Kaudella 2012–2013 hän teki Allsvenskanin runkosarjassa neljä tehopistettä.


title: Tom Nilsson

text: Maaliskuussa 2013 Nilsson teki kolmivuotisen tulokassopimuksen Toronto Maple Leafsin kanssa. Hän sopi kuitenkin huhtikuussa pelaavansa ensimmäisen sopimuskauden 2013–2014 lainalla SHL-joukkue Frölunda HC:ssä. Nilsson teki SHL-debyyttinsä runkosarjan avauskierroksella 14. syyskuuta 2013 vieraissa Skellefteå AIK:ta vastaan. Hän keräsi ottelusta teholukeman -1. Ensimmäisen SHL-maalinsa Nilsson teki 17. lokakuuta 2013 Skellefteå AIK:ta vastaan. Kaikkiaan hänen tulokaskautensa liigassa toi 50 runkosarja- ja seitsemässä playoff-ottelussa tehot 2+2=4. Nilsson oli kauden päätteeksi ehdolla liigan vuoden tulokkaaksi, mutta palkinnon vei lopulta kuitenkin joukkuetoveri Andreas Johnson.


title: Tom Nilsson

text: Kaudeksi 2014–2015 Nilsson siirtyi Toronto Maple Leafsin organisaatioon. Hän pelasi kautensa kuitenkin kokonaan farmijoukkue Toronto Marliesissa, AHL:ssä. Juuri ennen kauden 2015–2016 harjoitusleirin alkua Nilsson, Taylor Beck, Matthew Finn, Christopher Gibson ja Carter Verhaeghe kaupattiin Torontosta New York Islandersiin vaihdossa Michael Grabneriin. Islanders kuitenkin osti Nilssonin sopimuksen ulos ja hän palasi kolmivuotisella sopimuksella Frölundaan. Nilsson voitti kaudella 2015–2016 sekä Ruotsin-mestaruuden että Mestarien liigan mestaruuden.


title: Tom Nilsson

text: Toukokuussa 2016 Nilsson teki vuoden mittaisen ja kaksisuuntaisen NHL-sopimuksen Vancouver Canucksin kanssa. Hän kuitenkin loukkaantui jo harjoituskaudella 2016–2017 ja palasi kaukaloihin AHL-joukkue Utica Cometsin vahvuudessa marraskuussa 2016. Nilssonin terveyshuolet jatkuivat kuitenkin pitkin loppukautta ja hän pelasi Cometsissa lopulta vain 17 runkosarjaottelua. Nilsson voitti kuitenkin joukkueen sisäisen tehotilaston lukemalla +7.


title: Tom Nilsson

text: Kaudeksi 2017–2018 Nilsson palasi kotimaahansa ja siirtyi 2+1-vuotisella sopimuksella Djurgårdens IF:ään. Hänen runkosarjansa jäi kuitenkin vain 18 ottelun mittaiseksi jalkavammojen vuoksi.


title: Tom Nilsson

text: Nilsson pelasi alle 20-vuotiaiden MM-kilpialuissa vuonna 2013, jolloin hän voitti hopeaa. Nilsson valittiin Venäjää vastaan pelatun välieräottelun päätteeksi Ruotsin ottelun parhaaksi pelaajaksi. Hän pelasi myös alle 18-vuotiaiden MM-kilpailuissa vuonna 2011 voittaen hopeaa. Nilsson valittiin Kanadaa vastaan pelatun puolivälieräottelun päätteeksi Ruotsin ottelun parhaaksi pelaajaksi.


title: Tom Nilsson

text: Ruotsin A-maajoukkueessa Nilsson on pelannut 18 ottelua tehopistein 2+1=3. Hän teki A-maajoukkuedebyyttinsä Euro Hockey Challengessa 3. maaliskuuta 2013 Oskarshamnissa Slovakiaa vastaan. Nilsson sai ottelussa myös yhden syöttöpisteen Fredrik Petterssonin tekemään maaliin. Ensimmäisen A-maajoukkuemaalinsa hän teki neljännessä ottelussaan 8. huhtikuuta 2013 Riiassa Latviaa vastaan.


title: Spreuerhofstraße

text: Spreuerhofstraße on maailman kapein katu. Se sijaitsee Saksassa Reutlingenin kaupungissa. Kadun leveys vaihtelee 31 ja 50 senttimetrin välillä. Pituutta Spreuerhofstraßessa on noin 50 metriä.


title: Spreuerhofstraße

text: Katu muodostui vuonna 1727, kun kaupunkia rakennettiin uudelleen sen edellisenä vuonna tuhonneen tulipalon jäljiltä.


title: Taavetin rautatieasema

text: Taavetin rautatieasema () on rautatieliikennepaikka Karjalan radalla Luumäen keskustaajamassa Taavetissa.


title: Taavetin rautatieasema

text: Asema avattiin vuonna 1870 Pietarin radan yhteydessä maantien risteykseen lähelle entistä linnoitusta. Alkuperäinen asemarakennus oli Knut Nylanderin IV tyypin asema, mutta se korvattiin vuonna 1905 valmistuneella Bruno Granholmin jugend-rakennuksella.


title: Taavetin rautatieasema

text: Taavetin asemaa suunniteltiin vuoden 1882 valtiopäivillä risteysasemaksi Savon radalle, mutta myöhemmin suunnitelmat siirrettiin koskemaan Kaipiaista ja edelleen Kouvolaa, josta se nykyäänkin erkanee. Tästä huolimatta Taavetista tuli Luumäen tärkein keskus ja kunnallishallinto siirtyi sinne kirkonkylältä vuonna 1912.


title: Taavetin rautatieasema

text: Aseman merkitys pieneni autokannan ja tieverkon uudistuessa, ja sen miehitys lopetettiin vuonna 1990. Henkilöliikenteen pysähdykset Taavetissa lopetettiin syyskuussa 2006 Kerava–Lahti-oikoradan avaamisen ja alhaisen käyttäjämäärän myötä. Asemalaiturit purettiin rataosan perusparannuksen yhteydessä.


title: Yvonne Nauta

text: Yvonne Nauta (s. 21. helmikuuta 1991 Uitwellingerga) on alankomaalainen pikaluistelija.


title: Yvonne Nauta

text: Nauta saavutti nuorten MM-kilpailuissa Zakopanessa 2009 kultaa 3 000 metrillä ja joukkuetakaa-ajossa sekä hopeaa 1 500 metrillä ja yleisluistelussa. Moskovassa 2010 hän sai nuorten MM-kultaa joukkuetakaa-ajossa ja hopeaa 3 000 metrillä.


title: Yvonne Nauta

text: Nauta saavutti hopeaa ensimmäisissä aikuisten arvokilpailuissaan, yleisluistelun EM-kisoissa Hamarissa 2014. Sotšin olympialaisissa hän oli 5 000 metrillä kuudes. Yleisluistelun MM-kilpailuissa Heerenveenissä 2014 hän sai pronssia. Hän voitti samana talvena Alankomaiden-mestaruuden 5 000 metrillä. Seuraavan kerran Nauta oli kansainvälisen arvokilpailun tulosten kärkipäässä yleisluistelun EM-kisoissa Heerenveenissä 2017 sijoituttuaan neljänneksi.


title: Yvonne Nauta

text: Nauta sijoittui yhdistetyssä 3 000 ja 5 000 metrin maailmancupissa kolmanneksi kaudella 2013–2014. Hän on sijoittunut maailmancupin osakilpailuissa kerran toiseksi ja kaksi kertaa kolmanneksi (tilanne kauden 2013–2014 jälkeen).


title: Johnny Höglin

text: Johnny Höglin (s. 26. helmikuuta 1943 Nykroppa, Filipstadin kunta, Värmlanti) on ruotsalainen pikaluistelun olympiavoittaja. Hän edusti seuratasolla Karlstad SK:ta.


title: Johnny Höglin

text: Höglin voitti yllättäen olympiakultaa 10 000 metrillä Grenoblessa 1968. Hän luisteli seitsemännessä parissa uuden olympiaennätyksen 15.23,6, ja kukisti Norjan Fred Anton Maierin 0,3 sekunnilla. Hän sijoittui Grenoblessa lisäksi viidenneksi 1 500 ja 5 000 metrillä. Sapporon olympialaisissa 1972 hän oli 1 500 metrillä yhdeksäs ja 5 000 metrillä kahdestoista.


title: Johnny Höglin

text: Höglin sijoittui yleisluistelun MM-kilpailuissa kuudenneksi 1968 ja 1969, kymmenenneksi 1967, 11:nneksi 1970 ja 1971, 13:nneksi 1966, 17:nneksi 1972 ja 19:nneksi 1965. Sprinttereiden MM-kilpailuissa hän oli kolmastoista 1970. EM-kilpailuissa hän sijoittui 13:nneksi 1966, 18:nneksi 1967 ja 19:nneksi 1972. Hän voitti yleisluistelun Ruotsin-mestaruuden 1968.


title: Leningradin–Novgorodin offensiivi

text: Leningradin–Novgorodin offensiivi oli toisessa maailmansodassa Neuvostoliiton Leningradin, Brjanskin ja Olhavan rintamien joukkojen viimeinen ja onnistunut yritys Leningradin piirityksen murtamiseksi. Hyökkäys Saksan pohjoista armeijaryhmää vastaan alkoi 14. tammikuuta 1944 ja kaksi viikkoa myöhemmin neuvostojoukot olivat vallanneet Moskovan-Leningradin rautatien. Novgorod vallattiin takaisin 19. tammikuuta 1944. Iosif Stalin julisti 26. tammikuuta lähes 900 päivää kestäneen piirityksen päättyneen, mitä juhlittiin Leningradissa 324 tykin laukauksella. Operaatio päättyi 1. maaliskuuta, kun viimeisetkin saksalaisjoukot olivat poistuneet Leningradin alueelta Narvaan aloittaen Narvan taistelun.


title: Viherkatto

text: Viherkatto on sellainen rakennuksen katto, jonka päällä on elävää kasvillisuutta. Viherkattojen esi-isiä ovat mökkien turvekatot. Viherkaton voi perustaa periaatteessa mihin tahansa, jos katon kantavuus ja vesieristeet on tarkastettu.


title: Viherkatto

text: Ammattilaisen pitäisi tarkistaa, että kestääkö rakennus viherkaton painon. Pohjalla olevan katon on oltava riittävän kantava ja talven lumikuorma pitää laskea mukaan. Vesien pois ohjaamista pitää miettiä rakentaessa. Katossa pitää olla vähintään muutaman asteen kallistus eikä viherkattoa voida tehdä vaakasuorille tasakatoille. Itse asennettavassa viherkatossa minimikaltevuus on 1:6, sitä loivemmissa katoissa tarvitaan vedeneristysalan ammattilaista. Yleisesti ottaen minimikaltevuus katolla on 1:60, jolloin liika vesi poistuu tehokkaasti.


title: Viherkatto

text: Vanha kate puretaan laudoitukseen asti ja korjataan mahdolliset paljastuneet vauriot. Alusrakenteen pitää olla tasainen ja vankka (esim. raakaponttilaudoitus tai kosteutta kestävä pontattu vaneri), jonka päälle tulee vedeneristeenä toimiva bitumikermieristys. Pohjatyöt tulee tehdä oikein, vesi- ja juuritiiviiksi. Juurien pääsy rakenteisiin on estettävä. Vesivuodot eivät tule kasvillisuudesta, vaan väärin tehdystä tai riittämättömästä vedeneristyksestä. Tehokkaalla vedenpoistolla on suuri merkitys, ettei jäätyminen tuhoa kasveja tai rakennetta, mutta silti vettä on jäätävä kasvualustaan riittävästi.


title: Viherkatto

text: Pohjan päälle tulevat viherkaton salaojituslevy, juurisuoja, kasvualusta ja viimeiseksi kasvillisuus tai valmis kasvimatto. Kaltevuudeltaan yli 30-asteinen viherkatto kannattaa varustaa kehikoilla, jotka pitävät kasvualustan koossa. Kevyessä viherkatossa on noin viisi senttiä kasvualustaa, mutta siitä on vain pieni osa on multaa tai muuta orgaanista ainetta. Usein kasvualustalle on vähemmän tilaa kuin mitä puutarhanhoidollisesta näkökulmasta olisi toivottavaa. Monissa maissa suositaan perustamistapana siemenkylvöä, koska se on edullisempi.


title: Viherkatto

text: Viherkatto päällystetään usein maanpeitekasveilla. Yleisiä ovat erilaiset maksaruohot. Dosentti Susanna Lehvävirta ei suosittele käyttämään muilta mantereilta tuotuja kasveja, jotka voivat karata luontoon ja tulla vahingollisiksi vieraslajeiksi. Hänen mukaansa mielekkäintä olisi käyttää lähiseudun lajeja. Esimerkiksi kangasajuruoho, neilikat ja orvokit voivat houkutella paikalle perhosia, mahdollisesti myös uhanalaisia lajeja.


title: Viherkatto

text: Katon väri riippuu kasvien lisäksi myös rakennuksen sijainnista ja kasvualustasta. Kevyen maksaruohokaton voi rakentaa minne tahansa, mutta niittykasvit vaativat tukevamman pohjan ja paksumman kasvualustan. Kevyt maksaruohokatto painaa noin 50 kiloa neliötä kohden. Kasvukerroksen vähäinen paksuus vaikuttaa kasvillisuuteen siten, että se muodostuu ajan mittaan omantyyppisekseen ja poikkeaa paljon maanpinnan luonnollisesta kasvustosta.


title: Viherkatto

text: Viherkatto ei ole huoltovapaa, koska kaikkia kattoja on huollettava. Välillä pitää tarkistaa, ettei kate vuoda. Rännit pitää puhdistaa, mahdollisesti myös katolle lentäneet neulaset ja lehdet, jotka voivat tukahduttaa katon oman kasvillisuuden. Myös puiden taimet voi repiä irti. Jotkut tietyt kasvit kaipaavat kastelua, mutta maksaruohot pärjäävät kuivemmassa kuin monet muut. Runsas lannoitus ei ole suositeltavaa, koska katolta poistuvat hulevedet saattavat päätyä kuormittamaan vesistöjä.


title: Viherkatto

text: Viherkattojen hyödyt voivat olla kustannuksia suuremmat, jos niitä rakennetaan merkittävä määrä ja laskelmissa otetaan huomioon koko yhteisön saamat hyödyt. Hyötyjä ovat kattopinnan pidentynyt käyttöikä, rakennusten energiansäästö, hulevesien hallinta, ilmanlaadun parantuminen ja äänieristävyys lentomelualueilla.


title: Viherkatto

text: Viherkatot sitovat sadevettä ja viivästyttävät sen valumista viemäriin, jolloin viemärit ehtivät vetää vesimassat paremmin eivätkä ne tulvi kaduille. Oikein suunniteltu viherkatto vähentää hulevesien kokonaismäärää 50-80 %. Ulkomailla on tehty tutkimuksia, joissa viherkattojen on todettu hillitsevän äkillisistä rankkasateista aiheutuvia kaupunkitulvia. Viherkattojen rakentaminen on viemärijärjestelmän laajentamista kustannustehokkaampi keino hulevesien hallintaan kaupungeissa.


title: Viherkatto

text: Viherkatoissa kasvualusta suojaa katon vedeneristeitä auringon uv-säteilyltä, lämpötilan vaihteluilta ja mekaaniselta rasitukselta. Muita merkittäviä hyötyjä ovat esteettiset hyödyt, viherympäristön luomat terveyshyödyt ja kaupunkiluonnon monimuotoisuuden edistyminen. Katot vihertävät kaupunkimaisemaa ja tekevät sen siten miellyttävämmäksi. Kasvipeite toimii lämmönsäätelijänä: talvella viherkatto eristää lämpöä ja kesällä viilentää. Ne vähentävät osaltaan kaupunkien lämpösaarekeilmiötä, jossa kaupungit ovat ympäröivää aluetta lämpimämpiä. Viherkatot suodattavat ilmansaasteita ja tarjoavat elinympäristöjä eläimille. Tulevaisuudessa etujen arvioidaan kasvavan, kun keskilämpötila nousee ja sadepiikit voimistuvat.


title: Viherkatto

text: Mökeillä liikennesaasteet ja hulevesien imeytymättömyys eivät ole ongelma samalla tavalla kuin kaupungeissa, joten niissä viherkatto on pääosin ulkonäköasia. Vapaa-ajan asunto voi viherkaton avulla sulautua maisemaan, jos katon ja ympäristön kasvit ovat samoja, lisäksi kukkivilla kasveilla voi piristää ympäristöä ja korostaa rakennusta.


title: Viherkatto

text: Viherkaton rakennuskustannukset ovat suuremmat verrattuna tavalliseen kattoon. Rakentaminen maksaa keskimäärin 50 euroa neliöltä. Se kuitenkin maksaa itsensä takaisin pidemmällä aikavälillä, koska elävä kattomateriaali suojaa katon rakennetta ja samalla sen elinikä pitenee. Yksityiselle rakentajalle perustamiskustannukset saattavat olla ilman tukitoimenpiteitä liian suuret. Suomessa valmiiden viherkattoratkaisujen hinnat ovat monia muita maita korkeammat.


title: Viherkatto

text: Suomessa viherkattojen rakentamisen ja suunnittelun osaaminen ei ole ollut hyvällä tasolla, koska kohteita on ollut vähän ja keskieurooppalaiset opit eivät suoraan sovellu paikallisiin oloihin.


title: Viherkatto

text: Suomessa viherkattoja on vähän. Vuonna 2012 Suomessa rakennettiin uusia viherkattoja arviolta 20 000 neliömetriä, kun taas pioneerimaa Saksassa niitä tehdään vuodessa jopa 10 miljoonaa neliömetriä. Viherkattojen määrä on lisääntynyt voimakkaasti Tanskassa, Sveitsissä, Itävallassa, Yhdysvalloissa ja Kanadassa.


title: Viherkatto

text: Suomessa suuria viherkattoja on esimerkiksi Oulun Ruskossa jätteenkäsittelylaitoksen, Vantaalla Porttipuistossa liikekeskuksen, ja Helsingissä Alppilan vesitornien ja Meilahden liikuntakeskuksen katolla. Helsingin Jätkäsaareen on rakennutettu niinikään asuintalo, jonka kattoon ja seinille on sijoitettu yhteistyössä Helsingin yliopiston tutkijoiden kanssa viherpeitettä. Uudenlaista kaupunkirakentamista edustavassa talossa on pyritty hyödyntämään ainoastaan suomalaisia kasveja ja huomioimaan asukkaat rakentamalla katolle hedelmä- ja marjakeidas.


title: Hofmann-toisiintuminen

text: Hofmann-toisiintuminen on toisiintumisreaktio, jossa amidi reagoi emäksisissä olosuhteissa bromin kanssa muodostaen amiinin. Muodostuvassa amiinissa on yksi hiiliatomi vähemmän kuin alkuperäisessä amidissa. Hofmann-toisiintuminen on käyttökelpoinen reaktio valmistaa erityisesti aromaattisia amiineja. Hofmann-toisiintuminen on nimetty löytäjänsä, saksalaisen kemistin August Wilhelm von Hofmannin mukaan.


title: Hofmann-toisiintuminen

text: Hofmann-toisiintuminen tapahtuu vain substituoimattomille primäärisille amideille. Reaktiossa bromin lähteenä voidaan käyttää joko bromia alkuainemuodossaan tai N-bromibutaani-imidiä. Nämä reagoivat emästen kuten natriumhydroksidin tai natriummetoksidin kanssa muodostaen natriumhypobromiittia "in situ". Tämän jälkeen reaktio tapahtuu niin kutsuttuna yhtäaikaisprosessina. Hypobromiitti-ioni reagoi primäärisen amidin typpiatomin kanssa muodostaen N-bromijohdannaisen, jolta emäs vastaanottaa protonin muodostaen nitreenin. Tälle nitreenille tapahtuu toisiintuminen orgaaniseksi isosyanaatiksi. Isosyanaattivälituote hydrolysoituu epästabiiliksi karbaamihapoksi, josta eliminoituu hiilidioksidia ja muodostuu amiini.


title: Hofmann-toisiintuminen

text: Reaktiossa voi muodostua sivutuotteena ureoita, asyyliureoita tai nitriilejä. Muodostuva amiini voi seuraavassa vaiheessa reagoida edelleen karboksyylihappojohdannaisten, kuten happokloridien kanssa muodostaen amideja. Näin voidaan syntetisoida esimerkiksi suhteellisen epästabiileja geminaalisia diamideja.


title: Harvia

text: Harvia Oyj on suomalainen saunankiukaita, saunoja ja saunasisustuksia valmistava yhtiö. Harvia on valmistanut puulämmitteisiä kiukaita 1950-luvulta ja sähkölämmitteisiä kiukaita 1980-luvulta asti. Harvian pääkonttori sijaitsee Keski-Suomen Muuramessa ja yhtiö työllistää noin 300 henkilöä.


title: Harvia

text: Perheyhtiönä alun perin toimineen Harvian perusti Tapani Harvia (1920–1998) vuonna 1950. Yhtiön toimintaa ovat sittemmin jatkaneet hänen lapsensa Pertti Harvia (s. 1950), Kullervo Harvia (s. 1951) ja Sari Harvia-Jyllinmaa (s. 1957). Harvian tehtävissä on toiminut myös perheen kolmannen sukupolven jäseniä. Verotussyistä yhtiö myytiin vuonna 2014 sijoitusrahasto CapManille ja Harvian listaaminen pörssiin otettiin harkintaan. Harvian listautuminen Helsingin pörssiin toteutui lopulta maaliskuussa 2018.


title: Harvia

text: Tapani Harvia perusti vuonna 1950 Jyväskylään Taidetakomo Harvian. Yritys valmisti tuolloin muun muassa takkaluukkuja ja ovenkahvoja. Esimerkiksi Jyväskylän yliopiston päärakennuksen sisäänkäynnin ovenkahvat ovat Taidetakomo Harvian valmistamat.


title: Harvia

text: Tapani Harvia teki ensimmäisen puulämmitteisen Harvia-kiukaan omaan käyttöönsä vuonna 1950. Ensimmäiset myyntiin tarkoitetut puulämmitteiset kiukaat valmistuivat 1950-luvun puolivälissä. Vuosikymmenen loppuun mennessä kiukaista oli tullut Harvian päätuote. Kiukaiden tuotemerkki oli Har-Ve. Kiukaita myytiin noin 500 kappaletta vuodessa. Vuonna 1958 yrityksen nimi muuttui Takomo T Harvia Ky:ksi ja vuonna 1961 edelleen Harvia Ky:ksi. Harvia valmisti noin tuhat kiuasta vuodessa ja työllisti viitisen henkilöä. Risto Harvia (s. 1948) tuli mukaan yrityksen toimintaan vuonna 1966 ja Kullervo Harvia vuosikymmenen lopussa.


title: Harvia

text: Vuonna 1972 Harvia muutti Jyväskylästä Muurameen, omaan 500 neliömetrin teollisuushalliin. Pertti Harvia ja Sari Harvia-Jyllinmaa tulivat mukaan yrityksen toimintaan 1970-luvun puolivälissä. Risto Harvia aloitti toimitusjohtajana vuonna 1977. Vuosikymmenen loppuun mennessä valmistusmäärä oli kasvanut noin 6 000 kiukaaseen vuodessa. Työntekijöitä oli 12.


title: Harvia

text: Harvia Ky muuttui osakeyhtiömuotoon Harvia Oy:ksi vuonna 1980. Tapani Harvia siirtyi eläkkeelle ja yrityksen hallituksen puheenjohtajaksi. Puulämmitteisten kiukaiden lisäksi Harvia alkoi valmistaa sähkökiukaita 1980-luvun alkupuolella. Vuosikymmenen lopulla yhtiössä työskenteli 32 henkeä ja tehdas valmisti noin 20 000 puulämmitteistä ja 5 000 sähkölämmitteistä kiuasta vuodessa.


title: Harvia

text: Kasvu jatkui 1990-luvulla, jolloin yhtiö aloitti viennin Keski-Eurooppaan. Seuraavia vientialueita olivat Venäjä, Itä-Eurooppa, Yhdysvallat ja Kaukoitä. Vuonna 1992 Harvia Oy nimettiin Vuoden Yrittäjäksi Keski-Suomessa. Vuonna 1992 markkinoille tuotiin AinaValmis-sähkökiuas. Yhteensä Harvia-kiukaita valmistui noin 60 000 vuodessa, ja niistä lähes 70 % oli sähkökiukaita.


title: Harvia

text: Vuonna 2005 Harvia perusti tehtaan Kiinaan. Harvia oli 2000-luvun aikana kasvanut maailman johtavaksi puu- ja sähkökiukaiden valmistajaksi. Lisäksi yhtiö valmisti tuolloin myös sisustus- ja saunatuotteita, infrapunasaunoja, kylpyhuonesaunoja ja pääasiassa vientiin valmissaunoja. Harvialle myönnettiin Valtakunnallinen Yrittäjäpalkinto vuonna 2000. Risto Harvia sanoi uskovansa, että yrityksen menestyksen salaisuus on, että Harvia on perheyritys, joka kykenee notkeaan ja ketterään päätöksentekoon.


title: Harvia

text: Vuonna 2012 Harvia esitteli maailman ensimmäisen kiukaan, jonka voi ripustaa roikkumaan saunan katosta, pallonmuotoisen Harvia Globen. Risto Harvia jäi eläkkeelle vuonna 2013 ja hänen seuraajakseen nousi Pertti Harvia, joka oli toiminut Harvia Oy:n teknisenä johtajana 1970-luvun lopulta alkaen, Harvian saunatehtaan toimitusjohtajana vuodesta 1997 ja Harvian Kiinan-tehtaan toimitusjohtajana vuodesta 2004. Risto Harvia jatkoi edelleen yhtiön hallituksessa.


title: Harvia

text: Perustamisestaan lähtien Harvian perhepiirille kuulunut yhtiön osake-enemmistö myytiin vuonna 2014 sijoitusrahasto CapManille verotussyistä. Yhtiön toimitusjohtajan Pertti Harvian mukaan sukupolvenvaihdoksen verotus olisi käynyt liian kalliiksi. Harvian listaaminen pörssiin oli myös harkinnassa. Kaupan myötä kolmannen sukupolven Teemu Harvia nimitettiin yhtiön tekniseksi johtajaksi ja Timo Harvia tutkimus- ja tuotekehitysjohtajaksi. Pertti Harvia jäi eläkkeelle vuonna 2016, jolloin toimitusjohtajaksi nousi Tapio Pajuharju.


title: Harvia

text: Harvia Oyj listautui Helsingin pörssiin maaliskuussa 2018. Listautumisantiin osallistui noin 2 000 uutta osakkeenomistajaa ja osakkeen merkintähinta oli 5,00 euroa.


title: Niwanon rauhanpalkinto

text: Niwanon rauhanpalkinto () on japanilainen rauhanpalkinto， joka on jaettu vuodesta 1983. Palkintona on todistus, kultamitali ja 20 miljoonan jenin arvoinen rahasumma.


title: Niwanon rauhanpalkinto

text: Palkinnon jakaa japanilainen Niwanon rauhansäätiö, jonka perusti japanilainen buddhalaismunkki Nikkyō Niwano. Nikkyōn poika Nichikō on nykyään säätiön hallituksen kunniapuheenjohtaja.


title: Niwanon rauhanpalkinto

text: Rauhanpalkinnon saajan valitsee kansainvälinen toimikunta, jonkä jäsenenä toimi 2011–2016 suomalainen sosiaalineuvos Birgitta Rantakari.


title: Sasu

text: Sasu on suomalainen miehen etunimi, alun perin Sakari-nimen kansanomainen puhuttelumuoto.


title: Sasu

text: Vuoden 2013 loppuun mennessä nimen Sasu on saanut noin 680 henkilöä. Vuodesta 2015 lähtien Sasun nimipäivä on 14. tammikuuta, joka jo ennestään on ollut Sakarin nimipäivä.


title: Sydneyn rauhanpalkinto

text: Sydneyn rauhanpalkinto (engl. Sydney Peace Prize) on australialainen rauhanpalkinto, jonka jakaa Sydneyn rauhansäätiö, joka on Sydneyn yliopiston alainen voittoa tavoittelematon järjestö.


title: Sydneyn rauhanpalkinto

text:
Sydneyn rauhanpalkinto on ainoa Australiassa jaettava rauhanpalkinto. Sydneyn kaupungin pormestari on palkinnon suojelija.
Palkinnon jakaa jury, joka koostuu eri alojen asiantuntijoista, liike-elämästä, mediasta, akatemiasta ja julkisesta sektorista.


title: Sydneyn rauhanpalkinto

text: Palkinnon arvo on 50 000 Australian dollaria ja lasinen pokaali.


title: Sydneyn rauhanpalkinto

text: Rauhanpalkinnon yhteydessä jaetaan toisinaan erikoispalkinto rauhan kultamitali.


title: Rapsodia (albumi)

text: Rapsodia on rap-artisti Asan 13. joulukuuta 2013 julkaistu pitkäsoitto. Albumi on aiheiltaan rennompaa, kuin edelliset julkaisut, ja Asa kuvaileekin albumin musiikin soveltuvan viikonlopun viihtyisään viettämiseen. Albumin kappaleista "Don Opas" ja "Juon bisseä ja räppäilen" on julkaistu musiikkivideot. "Rapsodia" nousi parhaimmillaan Suomen virallisen albumilistan 16. sijalle.


title: George (nimi)

text: George on miehen etunimi, joka juontuu kreikkalaisesta Georgios-nimestä. Suomessa George on annettu nimeksi 762 miehelle.


title: Tetraceratops

text: Tetraceratops (nimen merkitys: "”nelisarvinaama”") on sukupuuttoon kuollut varhaisella permikaudella elänyt synapsidisuku, joka saattaa olla varhaisin tunnettu terapsidien edustaja. Sukuun luettu laji on nimeltään "Tetraceratops insignis". Sen tunnettu fossiili on löydetty Yhdysvalloista, Texasista. Tämä fossiili on kuitenkin puutteellinen, ja tähän asti julkaistuissa tutkimuksissa "Tetraceratops" on välillä luokiteltu terapsidiksi ja välillä joksikin muuksi synapsidiksi.


title: Tetraceratops

text:
"Tetraceratops insignisin" kallon pituus on suunnilleen 90 mm, ja sen ominaispiirteisiin kuuluvat luiset kyhmyt kuonon "premaxilla" ja "os praefrontale" -luissa sekä alaleuan "angular"-luussa. Nämä kyhmyt saattoivat olla sarvien kiinnittymiskohtia. Jos alaleuan kyhmyt lasketaan mukaan, tällä eläimellä on oikeastaan kuusi eikä neljä sarvea.
"Tetraceratopsin" luokittelusta ei ole oltu täysin yksimielisiä, sillä se tunnetaan vain yhdestä osittain säilyneestä kallosta ja alaleuan luusta. 1900-luvulla se oli välillä luokiteltu terapsideja ”primitiivisempiin” synapsidiheimoihin Eothyrididae sekä Sphenacodontidae. Tämän lisäksi sitä oli pidetty myös terapsidina.


title: Tetraceratops

text: Tämä luokittelun kiista on jatkunut 2000-luvulle asti, jolloin tehty tutkimus kyseenalaisti "Tetraceratopsin" aseman varhaisimpana tunnettuna terapsidina, ja sen epäiltiinkin olevan heimon Sphenacodontidae edustaja. Sen statusta terapsidina kuitenkin tuki fossiilin uudelleenkuvaus 1900-luvun puolivälistä. Lisäksi toinen 2000-luvulla tehty tutkimus näyttäisi osoittavan "Tetraceratopsin" olevan terapsidi, ja kaikkien muiden terapsidien sisarryhmä.


title: Tetraceratops

text:
Jun Liu, Bruce Rubidge ja Jinling Li (2009):
E. Amson & M. Laurin (2010):


title: Raitatuliperä

text: Raitatuliperä ("Stagonopleura bella") on loistopeippojen heimoon kuuluva varpuslintu.


title: Raitatuliperä

text: Raitatuliperää tavataan Australian kaakkoisosissa ja Tasmaniassa. Lajia on kuvattu yleisesti ottaen harvinaiseksi, mutta Tasmaniassa se on yleisempi kuin Manner-Australiassa. Lajin ei uskota olevan vaarassa, ja se on luokiteltu elinvoimaiseksi.


title: Naamiotuliperä

text: Naamiotuliperä ("Stagonopleura oculata") on loistopeippojen heimoon kuuluva varpuslintu.


title: Naamiotuliperä

text: Naamiotuliperää tavataan Australian lounaisosissa. Lajia on kuvattu harvinaiseksi, mutta sen kannankehitys on vakaa. Sen ei uskota olevan vaarassa, ja laji on luokiteltu elinvoimaiseksi.


title: Oliivituliperä

text: Oliivituliperä ("Neochmia temporalis") on loistopeippojen heimoon kuuluva varpuslintu.


title: Oliivituliperä

text: Oliivituliperää tavataan luonnonvaraisena Australian kaakkois- itä- ja koillisosissa. Lajia on yleiseksi tai paikallisesti yleiseksi, ja sen kannankehitys on vakaa. Laji on luokiteltu elinvoimaiseksi.


title: Punatuliperä

text: Punatuliperä ("Neochmia phaeton") on loistopeippojen heimoon kuuluva varpuslintu.


title: Punatuliperä

text: Punatuliperää tavataan luonnonvaraisena Australian pohjoisosissa sekä Indonesiassa ja Papua-Uudessa-Guineassa. Lajia on kuvattu yleiseksi tai paikallisesti yleiseksi, ja sen kannankehitys on vakaa. Laji on luokiteltu elinvoimaiseksi.


title: Dicamptodon

text: Dicamptodon on pyrstösammakoiden lahkoon kuuluva suku. Se luokiteltiin aiemmin aksolotlien alaheimoon Dicamptodontinae tai omaksi heimokseen lännenaksolotlit (Dicamptodontidae), mutta kuuluu nykyään aksolotlien heimoon.


title: Dicamptodon

text: "Dicamptodon"-suvun lajit ovat suuria ja vahvoja pyrstösammakoita, jotka elävät toukkana vuosia. Aikuiset eläimet elävät maalla, ja ovat 17–35 senttiä pitkiä.


title: Dicamptodon

text: Suvun "Dicamptodon" lajeja tavataan Pohjois-Amerikan Tyynenmeren-puoleisella rannikolla. Niitä esiintyy vanhojen metsien keskellä sijaitsevissa virtapaikoissa. Toukat elävät virroissa ja aikuiset virtojen rannoilla.


title: Dicamptodon

text: Hedelmöitys on sisäinen. Naaras munii kiville tai puun palasten päälle.


title: Dicamptodon

text: Lajit syövät enimmäkseen selkärangattomia eläimiä, mutta joskus myös pieniä liskoja ja nisäkkäitä.


title: Dicamptodon

text: Sukuun kuuluu neljä lajia:


title: Australianruokopeippo

text: Australianruokopeippo ("Neochmia modesta") on loistopeippojen heimoon kuuluva varpuslintu.


title: Australianruokopeippo

text: Australianruokopeippoa tavataan Australian itäosissa. Lajia on harvinaiseksi tai paikallisesti yleiseksi ja satunnaisesti runsaslukuiseksi. Se on luokiteltu elinvoimaiseksi.


title: Harmaatäpläpeippo

text: Harmaatäpläpeippo ("Euschistospiza dybowskii") on loistopeippojen heimoon kuuluva varpuslintu.


title: Harmaatäpläpeippo

text: Harmaatäpläpeippoa tavataan Beninissä, Burkina Fasossa, Kamerunissa, Keski-Afrikan tasavallassa, Tšadissa, Kongon demokraattisessa tasavallassa, Norsunluurannikolla, Etiopiasas, Ghanassa, Guineassa, Guinea-Bissaussa, Nigeriassa, Sierra Leonessa, Etelä-Sudanissa, Sudanissa, Togossa ja Ugandassa. Lajin kannankehitys on vakaa, ja se on luokiteltu elinvoimaiseksi.


title: Andy Stewart

text:
Andy Stewart (30. joulukuuta, 1933, Glasgow, Skotlanti - 11. lokakuuta, 1993) oli skotlantilainen muusikko ja Ewan Stewartin isä.
Stewart syntyi Glasgowissa. Hänen perheensä muutti Perthiin vuonna 1938 ja sen jälkeen Arbroathiin vuonna 1944. Hän kävi Musiikkikoulun Glasgowissa ja hänen ensimmäinen albumi oli "Come in-Come in". Hänen levy oli top-listalla vuoden. Hän oli myös mukana televisiossa nimeltä "The White Heather Club" ja vielä "The Ed Sullivan Show". Stewart muutti takaisin Glasgowiin vuonna 1993 ja kuoli samana vuonna.


title: Andy Stewart

text: Stewart meni naimisiin Sheila Stewartin kanssa ja heille syntyi lapsi nimeltä Ewan Stewart, josta tuli myöhemmin näyttelijä.


title: Tummatäpläpeippo

text: Tummatäpläpeippo ("Euschistospiza cinereovinacea") on loistopeippojen heimoon kuuluva varpuslintu.


title: Tummatäpläpeippo

text: Tummatäpläpeippoa tavataan Angolassa, Burundissa, Kongon demokraattisessa tasavallassa, Ruandassa ja Ugandassa. Sitä on kuvattu paikallisesti yleiseksi. Lajin kannankehitys on vakaa, ja se on luokiteltu elinvoimaiseksi.


title: Gabonintöpöpeippo

text: Gabonintöpöpeippo ("Ortygospiza gabonensis") eli aiemmalta nimeltään helmitöpöpeippo on loistopeippojen heimoon kuuluva varpuslintu.


title: Punatöpöpeippo

text: Punatöpöpeippo ("Plaudipasser locustella") on loistopeippojen heimoon kuuluva varpuslintu.


title: Punatöpöpeippo

text: Punatöpöpeippoa tavataan Angolassa, Botswanassa, Kamerunissa, Kongon tasavallassa, Kongon demokraattisessa tasavallassa, Gabonissa, Malawissa, Mosambikissa, Tansaniassa, Sambia, Zimbabwessa, Keniassa ja Nigeriassa. Lajin kannankehitys on vakaa, ja se on luokiteltu elinvoimaiseksi.


title: Yrjö (Cambridgen herttua)

text: George (Yrjö) William Frederick Charles, Cambridgen 2. herttua (26. maaliskuuta 1819 Hannover – 17. maaliskuuta 1904 Lontoo) oli Ison-Britannian kuningasperheen jäsen ja maan asevoimien ylipäällikkö vuosina 1856–1895.